text:
Ku wa mbere tariki ya 06 Gashyantare 2006 mu Rwanda hose hakozwe amatora y’inzego z’ibanze ku wego rw’Akagari. Ayo matora yakozwe k’uburyo butaziguye. Nta cyakozwe kugira ngo yitabirwe neza.
Mu Murenge wa Kimironko, mu kagari ka Kibagabaga na Kimironko ya mbere aho twabashije kugera, inkoko yari yo ngoma. I saa moya za mu gitondo Abanyarwanda bujuje ibyangombwa byo gutora no gutorwa bari bitabiriye ari benshi amatora y’abazabahagararira mu kagari kabo.
Uwiyamamazaga yabikoreye aho, avuga imigabo n’imigambi ateganya gukora ku mwanya yifuzaga gutorerwaho. Nyuma abiyamamazaga bajyaga ku murongo bareba imbere, abamutoye bagatonda umurongo inyuma ye.
Izuba ryinshi ryabyutse ricanye ntiryabujije abashyigikiraga umuntu kumujya inyuma batonze umurongo k’uburyo byorohera ababaraga amajwi. Ku murongo ushaka gutorwa ntiyahindukiraga kugira ngo uwo witoresha atagira uwo yishyiramo ko atamutoye. Abatowe bahise bamenyekana.
Ubu buryo bwo gutora nta banga n’ubwo bwihuta bamwe mu bari bitabiriye amatora basanga ngo atari bwiza kubera ko umuntu ashobora guhitamo kujya ku murongo uriho abantu benshi.
Muri ayo matora yo mu kagari, ikarita y’itora ntiyari ngombwa. Ikimenyetso « YATOYE » gisanzwe giterwa mu ikarita y’itora ntacyashyizwemo, k’uburyo nta wamenyaga uwatoye n’utatoye.
Amatora yatangiye ku nzego z’ibanze azakomeza ku matariki ya 9 Gashyantare ku Murenge k’uburyo buziguye, 20Gashyantare ku Karere k’uburyo butaziguye, 24 Gasyantare ku Karere ku buryo buziguye, azarangire tariki ya 2 Werurwe.
Amatora y’inzego zibanze ni yo azarangiza inzibacyuho mu nzego z’ibanze mu Rwanda. Yatangiye kuva tariki ya 1 Mutarama 2006.


c: text/html

text:
GAKENKE : Itorero AEBR mu Rwanda ryatanze amabati 1050 n’ibiro 200 by’imisumari ku miryango 35 yasizwe iheruheru n’ibiza byo muri Gicurasi 2016.
Nyuma y’ibiza by’imvura nyinshi, inkangu byibasiriye agace ka Gakenke bigahitana abantu 34 ndetse bigasenya amazu 1425,ibiraro biracika ,imihanda irafungwa, amatungo arapfa. Ihuriro y’amatorero y’ababatisite mu Rwanda rifatanije n’abaterankunda guturuka muri Denmark bakusanyije inkunga yo kunganira imiryango 35 yasizwe iheruheru ni iyi mvura ribaha amabati 30 n’imisumari kuri buri muryango.
Nubwo kandi Ushinzwe imibereho myiza y’abaturage Madamu UWIMANA Catherine aterura neza ngo avuge ikibazo cy’inzara ariko yemeza hari abaturage babeshejwe n’imfashanyo Leta y’u Rwanda itanga ku miryango ibayeho nabi irimo ibigori n’ibishyimbo.
Kubona impano nk’iyi kuri mukecuru NTANEZA RUSIYA ngo ni umugisha. Yagize ati : “Twishimiye iyi nkunga duhawe n’iri torero kandi pe ntitubazi nabo ntibatuzi. Njyewe mfite abana 8 nagiye ncumbikisha mu miryango itandukanye kubera inzu yacu yasenywe n’ibiza. Sinjye uzarota iyi nzu yuzuye ngo aba bana banjye batahe. Turashima kandi Perezida wa Repubulika uduhaye ibyo kurya.
Umuvugizi w’itorero ry’AEBR mu Rwanda Rev. Doc. Munyamasoko GATO Corneille uherutse no guhabwa igihembo cyo guharanira amahoro no gukumira amakimbirane ku isi,yashimiye abaturage ba Gakenke aho bageze biyubaka nyuma y’ibyago bahuye nabyo anabasaba gukomeza gukunda bakishakamo ibisubizo. Agize ati “ Buri wese ni urugingo rwa Mugenzi we kandi buri wese n’Imahirwe y’undi. Turi imirimo y’Imana kw’ Isi ,itorero ry’AEBR ryabageneye iyi nkunga ngo ibafashe
Itorero ry’AEBR ryatangiye mu mwaka 1967 rizanywe mu Rwanda n’abamisiyoneri bari baturutse mu cyahoze ari Gisenyi,kuri ubu rikaba ribarizwa hose mu gihugu cy’u Rwanda. Rev.Pasteur Sibomana Andre ari nawe ufite kurwanya ibiza mu nshingano ze arasaba andi matorero yose kumenya ko gufasha ababaye ,Gufasha abatishoboye, gutabara abarimukaga ,kwegera abashavuye ,kubaka Amahoro ari ukuzuza inshingano Yesu Kristo yasigiye itorero.
Si itorero ry.AEBR gusa kuko ngo kw’ikubitiro Leta y’u Rwanda ibinyujije muri Ministere ishinzwe gucura impunzi n’ibiza n’izindi ministere zierebwa n’iki kibazo Zakusanyije inkunga yo kubakira abaturage no kubaha ibyo kurya bitandukanye.

robotstxt: allowed

filter: keep


text:
Uburyo bwo kugirira isuku ravabo yogerezwamo ibyombo
Ravabo yogerezwamo ibyombo iba igomba gukorerwa isuku ihagije kuko hari ubwo usanga ifite umwanda witsindagira mu itiyo ijyana amazi n’impumuro mbi,ugasanga yarazibye cyangwa ifite umugese,maze uwo mwanda wose ukaba watera indwara ziterwa n’umwanda,ku bantu bakoresha ibyombo byogerejwemo aho hantu haba hadafite isuku.
1.Buri gihe uko umaze kogereza muri ravabo ugomba guhita uyoza neza,ukoresheje amazi meza n’isabuni y’ibyombo.
2.Iyo ubona itagicya neza,ukoresha vim ukayikubisha icyogesho neza,kuburyo ubona ko ikeye,ugashyiraho n’isabuni y’ibyombo.
4.Mu itiyo ijyana amazi ugomba gusukamo vinegere,nyuma y’iminota 30 ugasukamo amazi ashyushye cyane,umwanda wose n’umugese ugenda womokamo.
5. Koresha kandi igikombe kimwe cya baking soda,n’ibikombe 3 by’amazi ashyushye cyane yatuye usuke mu itiyo ijyana amazi,bikuramo umugese n’indi mwanda wose.maze ravabo ikazana n’impumuro nziza.
6.Nanone wakoza ravabo neza ukoresheje igice cy’igikombe cy’umutobe w’indimu w’umwimerere umaze gukamura ako kanya ukawusuka mu twenge tw’itiyo ijyana amazi,ukayireka nyuma y’isaha imwe gusa umwanda wose uba umaze kwiyomora mu itiyo ubundi ugasukamo amazi yatuye cyane.
7.Iyo ravabo ifite impumuro mbi kandi ufata barafu ukayishyira ku twenge tw’itiyo ijyana amazi igashongeraho yamara gushira ugasukamo amazi akonje n’isabuni y’ibyombo ukanyuzamo n’ikiroso.
Icyitonderwa ;Ibi ubikora nibura inshuro eshatu mu cyumweru kandi buri munsi uko umaze koza ugapurizamo imiti yica mikorobe,mu gihe hamaze kumuka,maze wakongera kujya kuyogerezamo ukabanza kuyogesha isabuni y’ibyombo.
Ubu nibwo buryo bworoshya bwo koza ravabo yogerezwamo ibyombo,ukayirinda impumuro mbi n’umugese ndetse ukanayizibura mu buryo bworoshye.
Source ;wikihow
NZIZA Paccy


text:
WDA igiye kongera umubare w’abakobwa bakora imirimo y’ingufu
Ikigo cy’Igihugu giteza imbere imyuga n’ubumenyingiro (WDA) cyatumye bamwe mu bakobwa biga ubumenyingiro, kujya gukangurira bagenzi babo kwiga gukora imirimo y’ingufu.
Umuyobozi wa WDA, Jerome Gasana avuga ko abakobwa biga imyuga isaba ingufu bakiri bake cyane kuko babarirwa muri 27%. Muri rusange abakobwa biga imyuga n’ubumenyingiro babarirwa muri 44%.
Agira ati "Iyo urebye abakobwa biga amasomo akenera ingufu z’umubiri, ni bake cyane ntabwo bayitabira. Niyo mpamvu twifuza kongera uyu mubare byibura ukagera kuri 50%.”
Impamvu yo kutiga aya masomo ngo ikomoka ku muco n’amateka by’u Rwanda bituma hari abumva ko imirimo imwe yagenewe abahungu indi ikagenerwa abakobwa.
Gasana avuga ko abakobwa batumwe kujya gukangurira abandi kwiga ibisaba ingufu z’umubiri, bazajya mu mashuri no mu baturage basanzwe hirya no hino mu gihugu mu gihe cy’iminsi 12, berekana ko nabo bashoboye ibyo basaza babo bakora.
Umuhoza Marie Josee wiga ibijyanye n’ubukanishi avuga ko ashaka kuba umukobwa utunzwe n’imirimo y’amaboko ye kurusha kwigira mwiza ku mubiri gusa.”
Agira ati "Ibyo abahungu bakora nanjye ndabishoboye, aho bisaba gushyiramo ingufu nanjye ndazikoresha; ubwo abandi bakobwa bagendana za labero n’ibisokozo mu isakoshi, jye nongeramo n’urufunguzo rw’ibyuma.
Ku buryo iyo umumotari agize ikibazo mvaho nkamukanikira moto ye akanyishyura."
WDA ivuga ko imirimo isaba ingufu idakunze kwitabirirwa n’abantu b’igitsina gore, irimo ijyanye n’ubwubatsi, ubukanishi, gutwara abantu n’ibintu biremereye no kogosha.


text:
Imbuto zifite umumaro ukomeye, kuko tuzibonamo by’umwihariko vitamini nk’inyunganiramubiri z’ibanze umubiri ukeneye.
Si vitamini gusa, hari n’amasukari n’imyunyu dukomora mu mbuto, ndetse n’imwe mu misemburo umubiri ukenera mu gufasha intungamubiri kutwubakira umubiri.
Mbere cyangwa nyuma y’amafunguro?
Imbuto rero nazo ibyiza ni ukuzifata mbere y’ibindi biryo. Abenshi bamenyereye kuzifata nyuma nka deseri. Nyamara nazo ntizitinda mu gifu kuko ziba zijya kugogorerwa mu mara mato. Zigomba rero kwinjira mu nda irimo ubusa, kugirango zigereyo amahoro! Iyo umuntu azifashe nyuma y’ibindi biryo, bizibuza guhita neza, ibyiza zari gutanga bikaba nkene cyangwa bikabura burundu zikakubera impfabusa.
Imbuto zifite ibishishwa byoroshye kandi bitagize icyo bitwaye nk’amapera, pome, n’izindi, umuntu ntakenera kuzihata kugirango azifungure, kuko no mu gishishwa habamo intungamubiri nyinshi.
Sibyiza gufatira rimwe imbuto zitari iz’amoko ajyana!
Imbuto kandi zigira akamaro kurushaho, iyo umuntu afatiye rimwe iz’amoko atandukanye ariko ajyana.
Hari amoko atatu y’ingenzi; iziryohera, (sucres), izikarishye buhoro (semi acides) n’izikarishye cyane (acides). Iziryohera ni nk’imineke, ipapayi, imizabibu yumye,… Izikarishye buhoro, ni nka pome, ibinyomoro, imyembe, imizabibu mibisi,…. Naho izikarishye cyane ni nk’amacunga, indimu, mandarini, inanasi, inkeri,…Iziryohera n’izikarishye buhoro, umuntu ashobora kuzifatira rimwe, izikarishye buhoro n’izikarishye cyane, na zo umuntu ashobora kuzifatira rimwe. Urabona ko iziryohera n’izikarishye cyane ntaho zihurira. Imineke yo by’umwihariko, umuntu ayifata yonyine nta kindi ayivanze nayo. Ndetse hari n’imbuto zifitemo utubuto duto turibwa nk’utw’ipapayi cyangwa marakuja, kandi tukaba n’umuti ku ndwara zimwe na zimwe.
Byaba byiza imbuto zifatiwe muri aya masaha:
Imbuto umuntu azifata iminota mirongo itatu mbere yo kurya ibindi. Iyo bidashobotse, ibyiza ni ukuzibanza imbere, ukabona gufata ibindi. Iyo umuntu azifashe nyuma, aho gukomeza zijya mu mara, ziguma mu gifu zikiyenga zikavamo imisemburo ikunze kubangamira igifu mu igogora ry’ibindi umuntu aba yafunguye. Bibaye ngombwa ko uzifata nyuma y’ibindi, wagombye kuzifata nyuma y’amasaha atatu uriye ibindi, igifu kimaze kubicogoza. Imbuto kandi ni nziza mu gitondo kurusha ku yandi masaha y’umunsi kuko zigira uruhare mu isukura ry’umubiri kandi zigafasha amara kurekura imyanda neza. Imbuto ni nziza ku bantu bose, ariko ku bana no ku bakuze bikaba akarusho.
Hifashishijwe igitabo « MENYA AMABANGA Y’UMUBIRI WAWE, ni imbarutso y’ubuzima buzira umuze » cyanditswe na NYAMPATSI Emmanuel
Imbuto na Dessert bikwiye kuribwa mbere y’amafunguro
Shyiraho Igitekerezo!
Subscribe to: Post Comments (Atom)


text:
Ubuzima bubi yabayemo bwamuhaye imbaraga zo gufasha abatishoboye
Edouin Sabuhoro ufasha abahoze ari ba Rushimusi gusubira mu buzima busanzwe, avuga ko yabitewe n’ubukene yakuriyemo bituma yiyemeza gufasha abandi.
Yabitangarije Kigali Today mu kiganiro yagiranye nayo ubwo yamusuraga mu kigo “Ibyiwacu Cultural Village”, ikigo yashinze gifasha abahoze ari ba Rushimusi gusubira mu buzima busanzwe no kubaho batunzwe n’imirimo y’amaboko yabo.
Yagize ati “Nakuze ndi mu bukene, ndi umwana w’umukene cyane, nkurira mu bukene kuva icyo gihe rero nanga ubukene. N’iyo mbonye umuntu ari umukene mba nshaka kumufasha kugira ngo ave muri ubwo bukene kuko mba nzi imbogamizi afite, ibibazo afite n’uko abayeho.
Niyo mpamvu rero ibyo nkora byose, nkora ari ugufasha abandi bantu, nkora ari ukureba ko bazamuka, cyane cyane no kureba ko abana bajya mu mashuri kwiga kuko iyo ntaza kwiga wenda simba meze ukunguku.”
Edouin ni ingaragu akaba afite imyaka 40. Ni umunyeshuri muri Amerika mu cyiciro cy’ikirenga (Doctorat) mu by’ubukerarugendo akaba kandi ari n’umwarimu muri RTUC n’izindi Kaminuza zinyuranye hano mu Rwanda.
Gutangiza iki kigo ngo babitangiye mu 2006 nyuma yo kubona uburyo ba rushimusi bahiga inyamaswa bakanangiza pariki y’ibirunga.
Amaze gukora ubushakashatsi, yakoranyije abahigi barenga igihumbi, baturiye pariki baraganira bemeranya gushyira hamwe bagakora ikigo kizabafasha kwibeshaho no gutungwa n’imirimo y’amaboko yabo.
Bakoze amashyirahamwe 10 akora ubukorikori bunyuranye bugaragaza umuco nyarwanda hanyuma bakabizana mu Ibyiwacu Cultural Village maze ba mukerarugendo baza gusura ingagi bakabigura.
Ibi ngo birabatunze. Ibyiwacu kugeza ubu ifite abantu 50 bakoreramo, hakiyongeraho n’ayo makoperative 10 bakorana aturiye pariki. Aba bantu bajya bahabwa amasomo yo kubahugura.
Ibyiwacu Cultural Village ifatanyije n’abo bose bahoze ari ba rushimusi, binyuze mu bukorikori bunyuranye, imbyino n’ibindi binyuranye bivuga ku muco wacu baratira ba mukerarugendo, Ku mwaka babasha kwinjiza amadolari ari agera kuri miliyoni 32Frw.
Ntawuhama Daniel umwe mubakorera muri iki kigo, ni umuvuzi Gakondo. Yereka ba Mukerarugendo n’abandi babasura imiti ya kinyarwanda abakurambere bakoreshaga. Asanga bimufasha gutunga umuryango we ndetse n’abana bakabasha kujya mu ishuri.
Barora Leonidas w’imyaka 68 ni umubyeyi w’abana batanu nabo bashatse. Atuye mu mudugudu wa Nyabageni akagari ka Kabazungu, umurenge wa Musanze.
Barora kuri ubu ni Intore itaramira abasuye Ibyiwacu ndetse akanabigisha guhiga abereka uko babikoraga.
Ati “Twabonye umuterankunga Edouin aradukusanya turi abahigi atugisha inama, buri muntu azana igiti iwe twubaka hano, tuza guhimba iri shyirahamwe niryo ritubeshejeho. Kugeza ubungubu iki kigo ni icyacu, ni icy’abahigi.
Ibidutunga tunabikura ahangaha kuko agashahara nkorera ngenda ngashakamo ibyo kuntunga n’umuryango wanjye. Ubungubu tubayeho neza ntakibazo kuva twava mu ishyamba. Ntakibazo dufite.”
Kabatsi Félicien w’imyaka 65 utuye mugace kamwe na Barora nawe ni umwe mubahoze bashimuta inyamaswa babarizwa mu Ibyiwacu Cultural Village.
Kabatsi we, kuri ubu aba ari gucuranga inanga aratira abanyamahanga igicurangisho nyarwanda batagira iwabo.
Bambariye Pascasie, umubyeyi w’abana barindwi harimo batanu bubatse ingo zabo, yereka ababasura uko cyera basyaga amasaga ku rusyo nawe akaba atangaza ko bibatunze.
Yagize ati “Turakora ubundi tukabona agahimbazamusyi), ubundi tukanahembwa kukwezi, biradufasha cyane tukagaburira n’imiryango yacu.”
Kziboneye Ezekiyeli we yerekana uko cyera bacuraga ibyuma n’amacumu. Nawe avuga ko bimutunze we n’umuryango we.
Muri iki kigo kandi harimo n’ibindi bintu binyuranye byerekana umuco nyarwanda n’uburyo abanyarwanda bo hambere babagaho.


text:
Imana irahendahendwa. Muvunyi Hyppolite
Imana irahendahendwa (1 Ngoma 5:19-20)
Ni nde uhendahendwa? Ni uwanze gusubiza ku cyo bamusabye, noneho ukamwingingira kugisubiza kandi bene uwo biba bizwi ko abishoboye. N’Imana yacu na yo irabishoboye, gusa icyo umutima wayo ukunze ni cyo ikora (noneho turayihendahendera kubikunda).
Ese hari abayihendahenze birakunda? Yego barahari. Turebe ingero z’abantu n’ibabazo byatumaga bayihendahenda.
Abarubeni, Abagadi n’abandi barayihendahenze ngo ibatabare ku babisha (Abadeturi, Abanafishi) babo, irabumva. Imana yararetse urugamba rurarema, ariko batabarwa bakirwana na bo kuko Imana yariyemeye guhendahendwa muri iyo ntambara.
Ubugumba bugeretseho agashinyaguro ka Penina: Hana yarayihendahenze asenga avuga, amagambo arashira asigara anihira akomanya iminwa, ariko iryo hendahenda rivamo Samuel n’abandi batanu yahawe nyuma Imana imwituye Samuel yazanye mu rusengero. (1 Samweli 1)
Kugira umugabo ufite ubugoryi: Nabali wari ufite umugore witwaga Abigayili, yamuhendahendeye Dawidi ngo atamwica, yatura ko izina Nabali bisobanura ikigoryi koko ariko ngo namureke ntamene amaraso y’umugabo we kuko Dawidi ubugingo bwe buzingiye mu muzingo umwe n’ubw’Uwiteka. Iryo hendahenda ryavuyemo kudapfa cyangwa kubaho k’umugabo w’ikigoryi. (1 Samweli 25:4-35)
Ubutumwa bw’urupfu kwa Hezekiya: Bwazanywe n’umuhanuzi Yesaya mwene Amosi, bubwira Hezekiya ko agiye gupfa (gutanga mu mvugo ya cyami). Amaze kumushyikiriza ubu butumwa, uyu mugabo ahendahenda Uwiteka avuga ko yayizanyeho abantu, ku ngoma ye abantu bongeye gutura amaturo y’Imana, kandi aho ikuzimu agiye kuzajya hatazayishima. Iryo hendahenda ryavuyemo indi imyaka 15 yo kubaho. (Yesaya 38)
Ese nawe ufite ibituma uyihendahenda? Nakwibwira ko ari yego kuko tukiri mu isi tuba dufashe igihe mu ntambara. Ngaho namwe nimwirwaneho Irasubiza.
MUVUNYI Hyppolite


text:
Mu isi si iwacu/Ev.Vumilia Jean Claude
Ntimuhagarike imitima yanyu, mwizere Imana nanjye munyizere. Mu rugo rwa Data harimo amazu menshi: iyaba adahari mba mbabwiye, kuko ngiye kubategurira ahanyu. Kandi ubwo ngiye kubategurira ahanyu, nzagaruka mbajyane iwanjye, ngo aho ndi namwe muzabeyo. Yohana 14:1-3
Naho twebweho iwacu ni mu ijuru, ni ho dutegereje Umukiza ko azava ari we Mwami Yesu Kristo, Abafilipi 3:20
Nshuti reka mbanze mbabwire akantu kamwe buriya ntabwo satani azi Password (umubare w’ibanga) Imana ikoresha, ariko reka turebe ukuntu Imana imibare y’ibanga ya satani yose iyizi. Satani yanyuze mu mugore (Eva) izana icyaha mu isi kugira ngo itandukanye Imana n’umuntu, Imana iba yabonye Password ihita inyuza Yesu mu mu mugore (Mariya) kugira ngo aze yongere ahuze Imana n’umuntu.
Satani yaciye mu giti cy’imbuto ashuka Eva muri Edeni, Imana ihita ica ku giti i Gologota iraducungura, satani yongera gufungisha icyaha Imana izana agakiza. Ubuse murumva Imana itazi Passoword ya satani. Satani aduteza ibibazo bitandukanye Imana ikabikemura satani agatungurwa nuburyo tubisohotsemo, aduteza uburwayi Imana ikadukiza, azana intimba mu mitima yacu ntamenya igihe twaririmbiye.
Satani yagerageje kudutandukanye n’Imana muri Edeni agira ngo birarangiye afungisha kodi y’icyaha, kwigomeka ku Mana, kumbe kuva isi n’ijuru byaremwa ntabwo satani azi umubare w’ibanga w’Imana, Haleluyaa Imana ishimwe cyanee. Satani yazanye gupfa, Yesu azana kuzuka, satani azana ikinyoma, Yesu azana ukuri.
Satani yazanye code y’icyaha Imana ifunguza Yesu, niwe idukirisha. Bibiliya ivuga ngo icyakora abamwemeye bose bakizera izina rye, yabahaye ubushobozi bwo kuba abana b’Imana. Yohana 1:12
Kwizera Yesu biduha kuba abana b’Imana. Satani yambuye umuntu kubaho amuha gupfa amwambura ubugingo, Yesu aje atanga ubugingo kuko nicyo cyamuzanye ngo tububone ndetse ngo bwinshi. Ubwo rero Yesu yaje akduhindura abana b’Imana, ikatubera Data, nta kabuza amaherezo tugomba kujya iwacu kuko niho mu ijuru. nTabwo twaguma mu icumbi kandi dufite iwacu.
Nta yindi nzira, Yesu yaravuze ngo ni jye nzira, ukuri n’ubugingo, ntawajya kwa Data ntamujyanye, Yohana 14:6
Yesu niwe nzira ducamo tujya iwacu, ndabinginga abamurimo mugumemo, abataraza mwihute tujye iwacu, nta mpamvu yo gukunda isi kurusha ijuru, niyo mpamvu Pawulo yabyibukije Abafilipi ati ‘naho twebweho iacu ni mu ijuru niho dutegereje umukiza ko aza.’’ Aha nta gupfa ukundi, nta kubura abacu, nta nzara, nta nzu z’imbohe, nta bukene, nta byifuzo,nta ndwara, nta byago, nta marira, Haleluaa nta joro Yesu azatubera umucyo, nta cyokere Imana izatubambaho ihema ryayo. Ibyahishuwe 7:11
Bibiliya iravuga ngo bakundwa ubu turi abana b’Imana, ariko uko tuzamera ntikurerekanwa, icyakora icyo tuzi ni uko Yesu niyerekanwa tuzasa nawe, tuzamureba uko asa.
Nimuhumure abera tuzataha kandi Imana izahanagura amrira yose ku maso, mu isi si iwacu, mbifurije gukunda ijuru aho dutegereje Umukiza ko azava, Imana ibahe umugisha mu izina rya Yesu, Amen.


text:
sam.
21
août
2010
Amasomo y'iki cyumweru aratwereka uburyo Imana atari iya bamwe, si ay'igihugu iki n'iki cyangwa abantu aba n'abana. Imana ni iya twese. Umuhanuzi Izayi nibyo atubwira agira ati: "nzabumbira hamwe abantu b'amahanga yose n'indimi zose, bose bazaza maze babone ishema ryanjye...muribo kandi, nzitoreramo abasaserdoti n'abahereza".
Aya magambo ya Izayi arateguriza amagambo ya yezu mu ivanjili ya Luca, aho yirengagiza gusubiza ikibazo yari abajijwe:"nibyo koko Nyagasani abinjira mu bwami bw'ijuru nibo bake?". Yezu aragira ngo yereke abamwumva ko ibyo abayahudi bakekaga by'uko ari bo bonyine bazinjira mu bwami bw'Imana kuko ari umuryango watoranyijwe, cyangwa se ko abazinjira mu bwami bw'Ijuru ari abayahudi bakurikiza imigenzo n'imihango by'idini yabo gusa, atari byo. Kwinjira mu bwami bw'ijuru si uko uba waravutse uku cyangwa se aha. Kwinjira mu bwami bw'ijuru ni ibya buri wese ubishaka. Icyangombwa ni ukwemera, uko kwemera kukaba ariko gutuma duca mu muryango ufunganye aho duhamagarirwa kurangwa n'urukundo, ubutabera no gutera amahoro aho turi hose.
Yezu agomba kugaragarira mubyo dukora byose no mu kuntu twitwara. Ntagomba guhera mu magambo yacu no ku munwa wacu gusa nyamara ntamanuke ngo agere k'umutima wacu. Si abavuga "Mana Mana" bazinjira mu bwami bw'Imana, ahubwo ni abareka Yezu akabana nabo mubuzima bwabo bwose. Gusenga no kumva ijambo ry'Imana, kujya mu misa no guhazwa n'ibintu byiza rwose bishimishije, ariko uhagararira aho gusa, ntiyihatire ko ibyo bigaragara no mu buzima bwe bwa buri munsi, azatungurwa no kumva Yezu amubwira ati:" genda sinkuzi".
Icyumweru cyiza.
P. Jean Damascène


text:
Nyuma y’igihe gito bamaze batowe, abayobozi b’uturere tw’u Rwanda 30 n’umuyobozi w’umujyi wa Kigali bagiranye amasezerano y’imihigo hamwe na Perezida w’u Rwanda, Paul Kagame, kuri uyu wa kabiri tariki ya 4 Mata 2006, mu nzu Inteko Ishinga Amategeko Ikoreramo i Kigali.
Amasezerano y’imihigo abo bayobozi bashyizeho umukono akubiyemo ibyo biyemeje kugeza ku baturage ndetse no mu turere bayobora mu gihe kingana n’umwaka.
Ku wa mbere, tariki ya 3 Mata 2006, muri Hotel Intercontinental i Kigali, buri muyobozi w’akarere yari yahawe igihe cyo kugira ngo ageze ku bayobozi batandukanye n’abanyarwanda muri rusange, imigabo n’imigambi afitiye akarere ayobora.
Iby’ingenzi bikubiye muri ayo masezerano y’imihigo ni ibirebana n’imibereho myiza y’abaturage, ubukungu, ubutabera, imiyoborere myiza, uburezi, n’ubundi buzima butandukanye bw’igihugu.
Mu masezerano bashyizeho umukono, abo bayobozi biyemeje gukora bavuye hasi, kandi babazwa ibyo bakora byose bakabisobanura.
Mu ijambo rye, Perezida w’u Rwanda Paul Kagame, yavuze ko uburemere bw’ayo masezerano bureba abayobozi bose, kandi ko kugira ngo bayuzuze hagomba igenamigambi, ko n’igihe kigeze ngo n’abandi bayobozi bagire ikintu cy’amasezerano. Buri mezi atandatu, abo bayobozi, bazajya bamurika ibyakozwe, nk’uko byatangajwe na Minisitiri w’ubutegetsi bw’igihugu, Musoni Protais.
Bibaye ubwa mbere mu mateka y’u Rwanda, abayobozi bagirana amasezerano na Perezida ku bikorwa bazakora. Abanyarwanda babiteze amaso, bizeye ko bizashyirwa mu bikorwa.


text:
Hitamo rimwe gusa abashe gusimbuka urupfu rwa kabiri. Ernest RUTAGUNGIRA
Iyo twize ijambo ry’Imana, duhabwa kumenya icyo ivugana natwe binyuze muri ryo, bityo tugasobanukirwa neza icyo idushakaho, bikadufasha ndetse guhitamo neza inzira yayo, tutagendeye ku marangamutima yacu cyangwa ngo tuyobywe n’uburiganya bwa Satani, maze tugendeye ku kuri kwayo,tukabaturwa naryo tukava mu byaha ( Yohana 8:32).
Ijambo ry’Imana mu butumwa bwiza bwa “Yakobo 4:1-7” tuhasanga amagambo agira ati “Mbese muri mwe intambara ziva he, n’intonganya ziva he? Ntibiva ku byo mwishimira bibi, birwanira mu ngingo zanyu?
Murararikira ariko nta cyo mubona, murica kandi mugira ishyari ariko ntimushobora kunguka, muratabara mukarwana nyamara ntimuhabwa kuko mudasaba, murasaba ntimuhabwe kuko musaba nabi mushaka kubyayisha irari ryanyu ribi. Yemwe basambanyi, namwe basambanyikazi, ntimuzi yuko ubucuti bw’iby’isi butera kwangwa n’Imana? Nuko rero umuntu wese ushaka kuba incuti y’iby’isi, aba yihinduye umwanzi w’Imana. Mbese mutekereza yuko ibyanditswe bivugira ubusa ngo “Umwuka uba muri twe urararikira ukagira n’ishyari”? Ariko nubwo bimeze bityo, Imana irushaho kutugirira imbabazi ni cyo gituma ivuga iti “Imana irwanya abibone, ariko abicisha bugufi ikabahera ubuntu.” Nuko rero mugandukire Imana ariko murwanye Satani, na we azabahunga.
Bene data, nshuti, Imana iradukunda kandi ibyo itugambiriyeho ni byiza, kuva cyera Satani yagambiriye ko yazarimbura umwana w’umuntu, ariko Imana yo mu ijuru igambiriye kurokora buri wese uzahitamo ubugingo, ibinyujije mu mukozi wayo Yakobo, iratwigisha ngo dufate akanya ko kwitekerezaho, maze duhumuke turebe isooko y’ibibi biboneka muri twe aho ituruka, kugirango tubone uko tuyikamywa.
Yakobo mu kwandika kwe aratwereka ko ibibi dukora bidaturuka ahandi kure, ko ahubwo muri twe ariho hari icumbi ryabyo, maze yanzura atugira inama yo kutaba Inshuti y’isi, kuko aribyo bidutandukanya n’Imana, ahubwo ngo tuyigandukire ndetse turwanye satani, nawe azaduhunga. Nta kindi bisaba, ni ugutera intambwe imwe yo guca bugufi, no kwemera intege nke zawe, ubundi nta gushidikanya ubuntu bwayo buzaba muri wowe kandi satani azaguhunga, ubundi muri wowe hazabamo ubuturo bw’Imana yo mu ijuru, kandi aho iri nta ntonganya ziharangwa, nta rwango ruzahaba, ndetse uzanesha ubusambanyi.
Ubwinshi bw’ibikorwa byacu byerekana ko tutaramenya Imana ndetse batayikorera, ntagago biza Imana integer zo kudukunda kuko yo yadukunze cyera ibizi neza ko tutarayimenya, ndetse bituma itanga kirisito Yesu umwana wayo kugirango umwizera wese atazarimbuka, ahubwo ahabwe ubugingo buhoraho ( Yohana 3:16), uyu munsi twe tugihumeka rero turacyafite ayo mahirwe yo kumwizera, maze akaduhesha umurage w’ubugingo buhoraho, ndakwinginga ngo uyu munsi ufate icyemezo umwizere urakizwa, kuko nta wundi agakiza kabonerwamo, kandi nta rindi zina munsi y’ijuru ryahawe abantu, dukwiriye gukirizwamo (Ibyakoz 4:12), amahirwe menshi aragutegereje ngo ukurwe mu bubata bwa satani, maze wandikwe mu gitabo cy’ubugingo, maze urokoke kujugunywa muri ya Nyanja yaka umuriro n’amazuku arirwo rupfu rwa kabiri nk’uko yohana yabyeretswe (Ibyahishuwe 20:12-15).
Ernest RUTAGUNGIRA


text:
Bamwe mu basaza n’abakecuru bo mu muremge wa Ndera, akarere ka Gasabo bari mu kiciro cyo guhabwa amafaranga y’ingoboka baravuga ko batereranywe n’ubuyobozi bw’umurenge wabo, hakiyongeraho no kutabaha amafaranga y’ingoboka kandi bayemerewe icyo bita ihohoterwa kuko ngo batumva impamvu iyo gahunda itabageraho.
Aba baturage bavuga ko ubuyobozi bw’umurenge wabo bwabemereye amafaranga y’ingoboka, ariko kugeza ubu ngo amaso yaheze mu kirere.
Bavuga ko birirwa batakambira ubuyobozi bwabijeje ayo mafaranga ariko kugeza ubu ngo nta gisubizo bajya bahabwa.
Rwakibibi Pio umwe muri abo bageze mu zabukuru, avuga ko ubuyobozi ubwabo aribo bizanye aho batuye, maze babasaba ko bakwiyandikisha kugira ngo bazahabwe ayo mafaranga ariko ngo na we yarategereje araheba.
Yagize ati: ”baraje rwose batangira kutwaka amafaranga ijana ijana ngo y’umusanzu turayatanga, baragaruka bati mujye hamwe tubafotore turabikora, barongera bati igihumbi cyo kugura ifishi y’umuryango turayatanga none na nubu rwose nta gisubizo turabona, ayo mafaranga yose twatangaga yari ay’iki?”
Kuba aba baturage baratswe ayo amafaranga babwirwa ko bagiye gushyirwa mu bahabwa ingoboka bagaheba, ngo babifata nko gucuruza inkunga y’ingoboka.
Baravuga kandi ko batumva impamvu bo ayo mafaranga atabageraho, kandi abandi bo mu mirenge baturanye ngo amafaranga yabo bayabona neza bakibaza abantu ayo mu murege wa Ndera yahawe bikabayobera. Bakomeza bavuga ko batazi impamvu ubuyobozi bwabasabye gufunguza ama konti ngo ayo mafaranga ajye anyuraho barangiza ntibayahabwe, ibyo bita uburiganya bukomeye no kubazirika ku katsi.
Bashimangira ko muri uyu murenge wabo wa Ndera, nta munsi numwe iyi gahunda yo gutoranya abahabwa ingoboka iragenda neza, kuko buri gihe ngo bahora mu makimbirane n’abayobozi babo kuko ngo abayahabwa baba atari bo akwiye guhabwa.
Ibyo aba bavuga ko batishoboye mu murenge wa Ndera bagarukaho, ku rundi ruhande ntabwo babyemeranywaho n’ubuyobozi bwabo, kuko ubuyobozi bw’umurenge wa Ndera bwemeza ko nta muntu numwe wari warenganywa by’umwihariko muri iyi gahunda yo gutoranya abahabwa ingoboka muri uyu murenge.
Nkurayija Emmanuel uhagarariye ubuhinzi n’ubworozi ndetse akaba anafite iyi gahunda mu nshingano ze yagize ati: ”Nta gahunda yihariye y’abageze mu zabukuru iri muri uyu murenge, dukora nkuko n’abandi bose babigenza ayo makuru ntabwo nzi aho bayavanye ubwo byadusaba kubikurikirana.”
Akomeza avuga ko ibijyanye n’amafaranga batswe, gufotorwa ndetse no gufunguza amakonti ko ayo ari amakuru mashya kuri we, avuga ko bagiye gushakisha amakuru ngo hamenyekane uwaba yarashutse abo baturage kuko iyi gahunda y’ingoboka kuyijyamo hari ibikurikizwa, yahamije ko kwakwa amafaranga ndetse n’ibyo byose abaturage bagarutseho bitarimo.
Ubusanzwe inkunga y’ingoboka ihabwa abasaza n’abakecuru bageze mu zabukuru ikanyuzwa muri gahunda ya VUP, igamije gufasha imirenge ikennye kuva munsi y’umurongo w’ubukene.
Muneza Ferdinand
MAKURUKI.RW


text:
Ubusanzwe kugira inshuti ntabwo byakabaye ari bibi, ahubwo ikibazo, iyo nshuti yawe ni iy’ubuhe bwoko? Ubundi inshuti ni umuntu ugomba kuba azi ubuzima bwawe mu buryo bwose, ni umuntu ukuba hafi muri byose, ni umuntu ukugaragariza urukundo nyarwo, ukamuha umutima wawe. Ijambo ry’Imana uko rirusobanura; rivuga ko ari urukundo nyarwo rudafite ikindi rushingiyeho (agape love). Rero iyo tuvuga urukundo muri iki gihe, turenga ikitwa urukundo nyarwo, tukarenga imipaka y’ikititwa urukundo nyarwo tukacyita urukundo.
Impamvu eshatu udakwiye kugira boy friend cyangwa girl friend:
1) Kwirinda gushukwa birengeje urugero:
Iyo wafashe umwanzuro wo guhitamo umuntu ukamutandukanya mu bandi, ari umusore ukamwita boy friend wawe, cyangwa yaba ari umukobwa ukamwita girl friend wawe; uba wishyize muri gahunda yo gushukwa birengeje urugero kuko uwo muntu azumva ko hari ibintu ugomba kumukorera bitandukanye n’ibyo ugomba gukorera abandi. Yumva ko ugomba kumuha igihe cyawe cyose kurusha uko ugomba kugiha abandi. Yumva yuko ugomba kumuvugisha kurusha uko uvugisha abandi, hari ibintu yizera yuko agomba kukubonamo kurusha uko yabibona mu bandi. Nyamara uwo muntu uba ushaka ko yagukorera ibyo byose ntabwo araba ku rwego rwo kuba yagira gahunda yo gushinga urugo. Rero, murwego rwo kwirinda ibyo byose nta mpamvu yo kwishora mu mugozi wo kumva ko ugeze mu gihe cyo gushaka inshuti nk’iyo mu gihe Imana itaravuga ko ugeze mu gihe gikwiriye.
2) Kwirinda gukomeretswa no gutandukana:
Iyo umaze guhitamo umukobwa cyangwa umuhungu ngo niwe nshuti yawe, bigera igihe, bitewe n’impinduka nyinshi kandi zitandukanye wa mukobwa cyangwa wa muhungu w’inshuti yawe abona ko ubushuti mufitanye bukwiye guhagara, mugatandukana. Urugero: urubyiruko ruri hagati y’imyaka 12 na 18 ruhura n’impinduka nyinshi cyane zirimo iz’umubiri, iz’imitekerereze, ndetse n’iz’ubwenge mu buzima busanzwe. Iyo bigeze aho mu mpinduka nk’izo burya n’imyifatire irahinduka. Ugasanga niba umuhungu n’umukobwa barakundanye umwe nk’imyaka 12 yagera muri 16 agasanga uwo bakundana ntakimunyura cyangwa agasanga hari n’izindi mpamvu uyashingiraho yifuza ko batandukana. Ni byiza rero kwirinda gukomereka mbere y’igihe dore ko burya mu buzima buri imbere uba ushobora kuzahura n’ibihe wazageramo n’ubundi ugakomereka kuko rimwe na rimwe hari igihe usanga biba bitoroshye ko uwo muzashakana muzabana ibihe byose.
3) Ugomba kwirinda kwishyira mu mugozi w’iteka ryose ukiri muto:
Iyo umuntu amaze gukura, itegeko ry’Imana ni uko umuntu wese agomba kuba agera mu kigero runaka akagira amahitamo. Iyo wahisemo gushaka cyangwa se kubaka; uba uboshywe n’itegeko rihoraho. Iryo tegeko rihoraho uba ugomba kuzarigumamo kugeza igihe uzapfira. Uba ugoma kugera mu bibazo byo kwirengeera ibibazo by’undi muntu ukirengagiza ibyawe. Inama rero ni uko ukwiye kwishimira (enjoying) igihe cy’ubusore bwawe nta wundi muntu ukwitendetseho ku ruhande. Byaba byiza utegereje igiye nyacyo cyo gushinga urugo. Abana b’Imana rero dukwiye kubahisha Imana ntitumere nk’abandi bose.
Pastor Kwizera Jean Baptiste


text:
Menya Uburyo butandukanye bwo guteka isombe
Isombe ni imboga ziva mu bibabi by’imyumbati, bigifite itoto, uburyohe bwayo bukaba butera benshi kwifuza kumenya uko zitegurwa, uyu munsi tukaba tubazaniye igisubizo mwari mutehereje muri benshi.
Ibikoresho byifashiswa mu guteka isombe
• 1kg cy’isombe
• ½ cy’Umufungo wa puwaro ntoya
• Puwavro 1 nini
• Amababi 5 ya sereri
• Ibitunguru 2 by’umutuku
• Utuce 10 twa tungurusumu
• ¼ kg y’amavuta y’amamesa
• Ikibiringanya 1
• Inyama z’Imifupa ½ kg
• Onja 2
• Gout 2
• Maggi y’isombe
• ¼ kg cg ibiyiko 3 binini by’ Ifu y’ubunyobwa
• Amazi 4l
Isombe ni ifunguro riva mu bibabi by’imyumbati, bikiri bitoto nyuma bigasekurwa neza. Aha, hari abahitamo kuyisekurana n’ibirungo ikenera byose. Iryo funguro rikenera amamesa, igitunguru, ifu y’ubunyobwa cyangwa iy’ibihwagari. Ku birebana no gushyiramo inyanya, ntibivugwaho rumwe. Hari abavuga ko isombe irimo inyanya ipfa vuba kandi igakururuka. Abandi bavuga ariko ko ntacyo inyanya zitwara isombe.
Uburyo bisanzwe
Nyuma yo gusukura isombe, kuyisekura no kuyishyira mu nkono, hakurikiraho kuyirengeza amazi, Yamara gucanirwa nk’amasaha abiri igashyirwamo amamesa n’ umunyu wa Gikukuru, hagakurikiraho gucanira ku kariro gacye, kongeramo ifu y’ubunyobwa no gukomeza gucaniriza umuriro mucye kugeza bihiye. Byose birangiye, ni byiza kuyigabura ishyushye.
Isombe ishobora gutekanwa n’inyama cyangwa imifupa. Isombe igomba gutekwa idapfundikiye kugira ngo kurura bigabanuke. Kera, hari abasekuraga isombe nyuma bakayigereka ku bishyimbo. Iryo funguro ritangirwa ubuhamya n’abaririye ko ryabaga ari ntagereranywa.
Uburyo bwo kubanza kubabura cg gupepura
Tegura isombe zigitoshye. 1kg cy’isombe cyahwana n’imifungo minini 5 cyangwa 6. Zitotore, uzishyire mu mu isafuriya nini cyane kugira ngo amazi azigereho neza. Zironge gatatu n’amazi akonje uhindurira mu yindi safuriya utaminina amazi kugira ngo imicanga isigare hasi. Fata amazi yabize uzisukeho nizigerwaho zose uhite uzikuramo, singombwa kuzitinzamo, ahubwo bizagufasha mukunoga vuba.
Zisekure nk’iminota 30 ku muntu ufite imbaraga kandi utarekeraho ziraba zinoze Katiramo tungurusumu, puwavuro (poivron), seleri, na puwaro wongere usekure akanya gato , Ibi birungo ubishyiramo zanoze kuko iyo ubishyizemo mbere bibyara amazi ntubashe kumenya niba isombe zanoze, Sekura rero ugeze ku kigereranyo ushaka hari abakunda izimeze nk’imboga hari n’abakunda izinoze cyane. Nyuma y’aha rero uhite uziteka.
Abandi nyuma yo kuzironga bazishyira ku ikarayi bakamera nk’abazikaranga ho gato, ibi bikaba bituma zishiramo urubisibisi kandi zigasekurika neza. Hari n’abazikaranga mu mavuta make mbere yo kuzisukamo amazi ashyushye no gucanira ibi bikaba bikorwa n’ababa bazisheshereje ku isoko.
Uko zitekwa hashyizwemo imifupa
Fata imifupa uyoze neza uyikatemo uduce turinganiye uzishyire mu mazi akonje nka litiro 3 ushyire ku muriro waka cyane, zimaze kubira cyane shyiramo isombe wateguye Nibyongera kubira cyane katiramo, shyiramo ibitunguru n’ikibiringanya, hanyuma ugapfundikira hashize iminota 45 zibira cyane reba uko bimeze wongeremo amazi ashyushye nk’ibikombe bibiri, ureke byongere bibire cyane Nibimara gutogota shyiramo amavuta, maggi sombe, onja na gouts, ukongera ukabireka iminota 45 ukagabanya umuriro kugirango amavuta ashye neza.
Niba ushyiramo ubunyobwa bushyiremo nyuma y’iyo iminota 45 ubushyire hejuru ntuhite uvanga kuko iyi uvanze birashirira, ukareka nk’iminota 20 ubunyobwa bugashya noneho ukavanga. Ushobora kugenda wongeramo amazi ashyushe make make bitewe n’uko wumva zihiye cyangwa uko uzishaka.
Ibanga : Ni byiza gutekera isombe mu isafuriya nini aho isombe ziri butogote zisanzuye Ni byiza kandi kubahiriza igihe ushyiraho umuriro mwinshi cyane n’igihe cyo kuwugabanya.
Bitegurane n’umuceri udakaranze cyangwa se ubugari. Src: ubuzima.rw


text:
Nyarugenge: Ishuri Saint Nicolas ryafungiwe imiryango abandi bamaze icyumweru biga
Ishuri rishya Saint Nicolas riherereye mu Rwampara, mu murenge Nyarugenge hakunze kwitwa ku Gisikuti, ryangiwe gutangira ngo kuko ryaba ritujuje ibyangombwa bisabwa n’amategeko.
Iri shuri ryashinzwe n’abarimu bibumbiye mu muryango utegamiye kuri Leta witwa “UBUMWE” babona bararenganijwe bikomeye kuko bo babona nta cyangombwa na kimwe kibura ngo ritangire gukora.
Mushinzimana Adrien, umwarimu witeguye kwigisha mu ishuri Ireme waganiriye na IGIHE avuye ku murenge wa Nyarugenge kwakira (...)
Ishuri rishya Saint Nicolas riherereye mu Rwampara, mu murenge Nyarugenge hakunze kwitwa ku Gisikuti, ryangiwe gutangira ngo kuko ryaba ritujuje ibyangombwa bisabwa n’amategeko.
Iri shuri ryashinzwe n’abarimu bibumbiye mu muryango utegamiye kuri Leta witwa “UBUMWE” babona bararenganijwe bikomeye kuko bo babona nta cyangombwa na kimwe kibura ngo ritangire gukora.
Mushinzimana Adrien, umwarimu witeguye kwigisha mu ishuri Ireme waganiriye na IGIHE avuye ku murenge wa Nyarugenge kwakira ibaruwa ivuga ko batemerewe gukora, yadutangarije ko atabona impamvu babuzwa gutangira nyamara barafashe amafaranga yabo bakayashyira ku mazu bakodesheje ubuyobozi bubizi.
Iyo baruwa igira iti
“Bwana Muyobozi wa ONG-IREME
Impamvu :Gusubiza ibaruwa yanyu isaba gufungura ishuri.
Dushingiye ku mpamvu zigaragara ko mutujuje inyubako yujuje amabwiriza asabwa na REB (Rwanda Education Board), ndabamenyesha ko muterewe gufungura ishuri. Mugire amahoro.”
Mushinzimana Adrien avuga ko n’ubwo ubuyobozi bw’umurenge wa Nyarugenge bwabahaye iyi baruwa, babona bararenganye kuko ku bwabo bujuje ibyangombwa byo gutangiza ishuri.
Mushinzimana yagize ati “Nubwo ubona baduhaye uru rupapuro rutubuza gukora nta muntu n’umwe wigeze usura hano babyumva mu magambo.”
IGIHE kiganira n’umunyamabanga nshingwabikorwa w’umurenge wa Nyarugenge Mushinzimana Felix yatubwiye ko ari kwa muganga ko nibishoboka ari buze kuduhamagara.
Ishuri Saint Nicolas ryangiwe gutangira mu gihe abandi banyeshuri bamaze icyumweru kirenga batangiye amasomo yabo.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Umuganura wizihirijwe i Nyanza ku rwego rw’igihugu mu muhango wabereye kuri Stade y’Akarere ka Nyanza kuri uyu wa gatanu tariki 5 Kanama 2016.
Minisitiri w’Umuco na Siporo, Uwacu Julienne wari umushyitsi mukuru mu birori byo kwizihiza Umuganura, yavuze ko ari umunsi ukomeye kandi w’amateka mu Rwanda.
Agendeye ku mateka y’Umuganura mu Rwanda yawugereranyije no kwiyoroshya no kwicisha bugufi kwagiye kuranga abakurambere b’u Rwanda.
Yagize ati “Umuganura ni umunsi wo kwicisha bugufu hagati y’abayobozi n’abayoborwa kuko wari umunsi w’umwihariko umwami yagombaga gusangiraho na rubanda akaba ari we ubazimanira.”
Yongeyeho ko mu gihe hizihizwa umuganura nabwo abantu bagomba gusubiza amaso inyuma bakareaa umusaruro bagezweho maze bakawishimira.
Umuyobozi w’Intara y’Amajyepfo, Alphonse Munyantwari yavuze ko ku munsi w’Umuganura mu Rwanda nta muntu waganuraga ari wenyine ngo niyo mpamvu abanyarwanda bagomba kumva ko bakikijwe n’umukuru w’igihugu.
Ati “Umunsi w’umuganura tugomba kwishimira umusaruro, tukanishimira ko Perezida wa Repubukika yatugejeje kuri byinshi.”
Mu Karere ka Nyanza hizihirijwe Umuganura ku rwego rw’igihgugu hamuritswe bimwe mu byo abaturage bagezeho ari na byo bagiye bishimira.
Mbonigaba Egide, umwe mu bamurikaga umusaruro w’ibyo bagezeho babisanisha n’Umunsi w’Umuganuro yabwiye Kigali Today ko we n’abagenzi be bishimira aho bavuye naho bageze mu kwiteza imbere kubera umusaruro mu buhinzi babonye.
Ati“Nk’urubyiruko dufite byinshi twaje kuganuza bagenzi bacu birimo inyanya, ibitoki byavuye ku kwishyira hamwe tugakora.”
Birasa Crispin ushinzwe kongera umusaruro mu ruganda rw’imyumbati rwa Kinazi ruri mu karere ka Ruhango avuga ko kwizihiza Umunsi w’Umuganura hanamurikwa ibyavuye mu musaruro byerekana ko nta nzara iri mu gihugu kuko umusaruro ubwawo wiyerekana.
Umuganura mu Karere ka Nyanza waranzwe no guha abana amata n’imbyino za gakondo zijyanye n’umuco w’abanyarwanda bo mu Rwanda rwo hambere.
Andi mafoto
Amafoto: Roger Rutindukanamurego


text:
Ubuhamya: Barantemye ndetse banyicira abana babiri n’ umugabo. Mutegwaraba Tasiyana
Nitwa Mutegwaraba Tasiyana navutse mu mwaka w’1968 I Bugesera mu Karere ka Nyamata. Mvuka kuri Kabagema Marcel na Kakuze Marciane. Twavutse turi bane twari umuryango wifashije dufite inka n’ imirima tukabana neza n’ abantu nta kibazo. Nashyingiwe mu mwaka w’ 1990
Nyuma y’imyaka ibiri, ni ukuvuga mu w’ 1992, i Bugesera batangiye kwica abatutsi hanyuma turahunga. Njye nahungiye I Nyamata ku Kiriziya nibwo hazaga umusenyeri w’ umuzungu wahayoboraga adusanga aho twicaye icyo gihe nari mfite umwana w’ uruhinja, maze abana bato abasukaho amazi y’ umugisha abasiga n’ amavuta. Tugiye kubona tubona haje abasirikare bo kwa Habyarimana bahita barasa uwo muzungu. Twahise twiruka tujya inyuma aho barerera imfubyi; icyo gihe ntitwapfuye twese kuko byaje guhosha dusubira mu ngo.
Byaje kugera muri Mata 1994 hatangira jenoside yakorewe abatutsi, icyo gihe sinari kumwe n’ umugabo yari yaraje gukora akazi mu Mujyi wa Kigali ariko nari narabyaye undi mwana muri Mutarama 1994. Jenoside itangiye twarahunze kuko hakurya yacu bari batangiye gutwika amazu, iwanjye hahungiye abantu benshi cyane, bigeze nimugoroba baradutera turiruka. Byari bikomeye cyane, nuko duhungira Cyugaro.
Barantemye banyicira umwana
Umunsi ukurikiyeho interahamwe zikomeye zaje kuduhiga twirirwa twiruka, bigeze taliki ya 14 Mata bantema akaboko bantema no mu mutwe. Icyo gihe twari I Ntarama, nari kumwe na mama na musaza wanjye wari warashatse, icyo gihe bantema bahise bica n’ umwana wanjye umwe muri babiri nari mfite. Muramukazi wanjye nawe bahita bamwica, mama nawe bamutema ariko ntiyapfa. Ubwo mama yafashe intebe aho muri kiriziya arazipanga andambikamo, kandi nahumekaga nabi cyane.
Ku mugoroba bagarutse kwica abarokotse; n’ubwo Mama bari bamukubise impiri mu mutwe yabashije kubihisha ntibamubona. Yaje kumenya ko bagiye kuko yari yihishe hafi yahise agaruka aramfata ari kumwe na musaza wanjye turagenda bafata n’umurambo w’ umwana wanjye bareba aho bawushyingura hanyuma baransindagiza tugaruka Cyugaro.
Bantemye ijosi banyicira umwana wari wasigaye
Byagenze tariki ya 23 Mata tuva Cyugaro tujya Kayenzi. Maman twaragumanye n’abandi bari basigaye mu muryango barimo musaza wanjye twese twagiye kwihisha mu rufunzo ari naho bantemeye ijosi. Bamwe mu bantemye bari abapagasi b’iwacu nari nzi ndetse n’abaturanyi. Naryamye aho bantemeye ariko sinashiramo umwuka. Umwana wanjye wari wasigaye bahita bamukubita impiri ahita apfa.
Musaza wanjye yari yihishe ahandi hirya gato yari umurokore akitwa Bosco arambwira ngo: “Koko urapfuye utihannye n’ ukuntu nakubwirije ubutumwa bwiza ntukizwe!”.
Byageze nijoro tuva mu rufunzo aho twihishe. Barantwaye baranyomora ariko interahamwe zamenye ko ntarapfa zikomeza kumpiga. Baje kongera kumvumbura bankubita ubuhiri burimo imisumari noneho nsa nk’upfuye ariko nanone umwuka ntiwashira. Mama yari arwaje papa, maze nawe akava aho yihishe akanzanira umuti. Byageze aho ninginga mama ngo bantabe ndi muzima kuko nari narapfuye nabi baravuga ngo Imana nishaka ko mbaho nzabaho. Papa abonye abana bamushizeho yahisemo kwiyahura mu ruzi arapfa.
Ijosi ryari umuvure, amazi akareka aho batemye, bakanyegura amazi akameneka. Ubwo abo twari kumwe nababwiraga ko bantesheje umwana kuko amashereka nayo yari amereye nabi ariko Imana yandindiye mu busabusa, kuko inyota yaranyicaga bitewe no gutakaza amaraso cyane.
Ijosi ryari ryaraguye mama yarariboshye ariko inyo zaragwaga. Mama yaje kunyimurira mu kindi gihuru ariko nari ndwaye inda cyane, naho harimo imirambo myinshi nkirirwa aho. Nanywaga ibiziba biri aho ndi mu mirambo myinshi, byagera nimugoroba sinzi ibyatsi mama yazanaga akabinyogesha. Aho nahamaze iminsi.
Inkotanyi zaje kutugeraho
Inkotanyi zaje kuhagera zitubwira ko zafashe igihugu baratuzamura nari nambaye ubusa, nuka cyane batujyana I Nyamata. Baje kutujyana hafi yo kwa Padiri hari ishuri badushyiramo baratuvura tubyimba inda, ibirenge, noneho musaza wanjye yari yararokotse arambwira ati: “Dore urakize uzakizwe”. Ubwo ntangira guhigira Imana umuhigo ngo nimbaho simpfe nzayikorera.
Batangiye kumvura mu mutwe bakuramo amagufa kuko umutwe bari barawumennye kuko bantemesheje imihoro banteramo n’ icumu. Twaje gucumbika I Kayenzi kuko inzu zacu bari barazitwitse.
Ubwo nakiraga agakiza…naje kumenya ko umugabo wanjye atakiriho
Nyuma naje gukizwa ndabatizwa ariko numvaga nanga abahutu cyane kuko ubuzima bwose nahoraga ndira ntabasha gusinzira kubera abana banjye. Nakekaga ko umugabo wanjye ariho ariko rimwe nabonye umuntu anzaniye ubutumire twakoreyeho ubukwe, arambwira ati: “Si wowe witwa gutya? Umugabo wawe yarapfuye bamutsinze mu ruganda aho yakoraga I Kigali”. Noneho nsa nk’ubaye umusazi neza neza.
Nyuma nakomeje gukizwa ariko ngahorana agahinda; byageze aho nsaba Imana ko yampa urukundo n’umutima muzima, Imana yarabinkoreye ntangira kubohoka umutima bigera aho njya no muri Korare ndaririmba.
Byageze muri 1995 musaza wanjye anzana mu Mujyi wa Kigali ubuzima bwari butangiye kugaruka. Twabanye na musaza wanjye mu nzu nyuma hari umugiraneza wampaye ibihumbi 100 ntangira gucuruza caguwa. Icyo gihe nasengeraga I Nyarugenge. Imyenda nacuruzaga yaje guhomba nkora muri Kioske ntangira gusa neza naje gushaka n’ inzu ndibana ntangira kurera imfubyi.
Uko nakomeje gusenga no kwiringira Imana niko umutima wanjye wagiye ubohoka bigeza ubwo mbasha kubabarira abantemye n’abishe umugabo wanjye n’ abana banjye ndetse n’abo mu muryango wanjye.
Icyizere cy’ejo hazaza
Nyuma nongeye gushaka umugabo nawe warokotse mu muryango wose ari wenyine, ubu tubyaye abana batatu b’abahungu ndetse dufite n’abandi batatu turera. Ubu turiho ubuzima buciriritse kuko turacyakodesha inzu gusa kenshi iyo ngiye gushaka inzu mpisha inkovu y’ ijosi kuko iyo maze gukuraho igitambaro babona ijosi bakanyirukana mu nzu ariko Imana yampaye kubyihanganira. Ariko mfite kwizera ko bizagera aho Imana ikampa inzu kuko ndiho Imana izakora ibikomeye kuba narabashije kubaho ni igitangaza.
Nasoza ngira inama abatariyakira nibihangane barwanire kubaho kuko Imana izakomeza imigambi myiza ibafiteho kandi iyo umunsi w’ umuntu wageze arapfa iyo hataragera ntupfa bityo kuba ndiho ni igitangaza buri muntu abaho kuko Imana yemeye ko abaho.
Ikindi iyo utarabasha kubabarira umutima wawe ukomeza kuba uhambiriye ariko iyo wiyakiriye ukanababarira ugira amahoro mu mutima. Ugategereza ubuzima Imana yakugeneye kubaho.


text:
Ese inzara n’inyota byo gushaka Imana nibyo bigutera gusenga wiyirizije ubusa ?
“Musabe muzahabwa, mushake muzabona, mukomange ku rugi muzakingurirwa.’’ Matayo 7 :7
Umwanya wo gusenga ni bumwe mu buryo abantu bakoresha basaba Imana. Bibiliya iratubwiye ngo dusabe tuzahabwa, dushake tuzabona kandi dukomange tuzakingurirwa, ibi byose tubikora mu gusenga mu buryo bwose bwo kubikora harimo no kwiyiriza ubusa. Kwiyiriza ubusa si ikibazo cyo guhungisha umubiri ibiryo gusa, ahubwo ni ukwegereza Imana umutima kuko ari igikorwa kigaburira ubugingo.
Pawulo yigeze kuvuga ngo ‘’Nyamara ibyokurya si byo bitwegereza Imana, iyo tutabiriye nta cyo dutubirwa, cyangwa iyo tubiriye nta cyo twunguka.’’ 1 Abakorinto 8 :8
Yesu yigeze kubwira umugore w’umusamariyakazi wahoraga ku iriba, Yesu amubwira ko yamuha amazi yo kumumara inyota yo mu bugingo (mu buryo bw’Umwuka). Yohana 4
Abatubanjirije, ubwoko bwa Isirayeli na Yesu ubwe ndetse n’itorero muri rusange mu isezerano rishya bose barabikoze ku bwo gushaka Imana. Ibi byose dukwiye kubiterwa n’inzara n’inyota byo gushaka Imana kurusha ikitwa kutarya. Yesaya 58
Si ibyo dukora gusa kubw’ibyifuzo ahubwo bikwiye kuva mu rukundo dukunda Imana, inzara n’inyota byo gushaka Imana, Bibiliya yaduhaye ubwishingizi ko Imana izajya itwumva ikadusubiza.
Yesu yaravuze ngo ‘’ Kandi nimwiyiriza ubusa ntimukabe nk’indyarya zigaragaza umubabaro, kuko bagaragaza umubabaro kugira ngo abantu babarebe ko biyirije ubusa. Ndababwira ukuri yuko bamaze kugororerwa ingororano zabo. Ariko weho niwiyiriza ubusa wisige amavuta mu mutwe, wiyuhagire mu maso, kugira ngo abantu batamenya ko wiyirije ubusa keretse So uri ahiherereye, kandi So ureba ibyiherereye azakugororera. Matayo 6 :16-18
‘’ Maze haza abigishwa ba Yohana baramubaza bati “Ni iki gituma twebwe n’Abafarisayo twiyiriza ubusa kenshi, nyamara abigishwa bawe ntibiyirize ubusa?” Yesu arabasubiza ati “Abasangwa ntibabasha kugira agahinda bakiri kumwe n’umukwe, ariko iminsi izaza, ubwo umukwe azabavanwamo, ni bwo baziyiriza ubusa.’’ Matayo 9 :14-15
Aha Yesu yatanze igisubizo ko impamvu abigishwa bari bagiteta ari uko Yesu yari agihari ariko ko namara kugenda bazayakora kandi menshi. Ubundi biragora guhatira umuntu gusenga no kwiyiriza ubusa, ariko hari igihe ibituma umuntu abikora bigwira akajya yirirwa abaririza aho basenze ngo wenda ashake Imana.
Abigishwa babanaga na Yesu kandi wari n’Imana mu buryo bugaragara, ariko twe ubu tubana nayo mu buryo bw’Umwuka ari nayo mpamvu tugomba gufata uwo mwanya wo gusenga tuniyirije ubusa tukinjira mu buryo bw’Umwuka kugira ngo tubone aho duhurira nayo.
Ntabwo gusenga ari uburyo bwo kwihutisha isaha y’Imana cyangwa gusunika ikiganza cyayo, ahubwo budufasha kuyegera no kubona imbaraga zo gutegereza igihe cyayo. Mbese wowe ni iki kigutera ishyaka ryo kwiyiriza ubusa ? Imana iguhe umugisha kandi iguhe umutima wo kubikora uburyo butuma buhinduka igitambo kizima gishimwa na Data wo mu ijuru kuko niwe uzakugororera. Amen.


text:
Hari ibintu bimwe na bimwe bikorwa n’abakundana bikaba ngombwa ko habaho gushimira. Gusa rimwe na rimwe hari ibintu umukunzi wawe agukorera ntumushimire kandi byari bikwiye.
Bimwe muri byo ni ibi bikurikira:
1.Igihe yakwerekaga inshuti ze
Mu bisanzwe iyo umukunzi wawe akwerekanye mu nshuti ze biba bigaragaza ko akwishimiye kandi anyurwa n’uko uri kuko aba yemeye kukwereka inshuti ze ngo zikumenye, ni yo mpamvu uba ukwiye kumushimira byimazeyo.
2.Igihe wariraga akaguhoza
Inshuti yawe nuramuka urize ikaguhoza, icyo gihe aba akweretse ko iyaba byari ibishoboka nawe yari kurira gusa agahitamo kuguhanagura amarira kuko nta kindi aba afite gukora mu rwego rwo kukwereka ko yifatanyije nawe. Icyo gihe rero uba ukwiye kumushimira.
3.Igihe yakubwiraga ko ufite uburanga
Mu isi hari abakobwa benshi, buriya niba umuntu aguhisemo akakubwira ko uri mwiza, ni ikimenyetso cyerekana ko yakwihebeye muri abo benshi bari ku isi, bityo rero icyo uba ufite gukora nta kindi kitari kumushimira.
4 Igihe yagusabaga ko mwifotozanya
Ibi ndabijyanisha no kuba yarakubwiye ko ufite uburanga bityo akaboneraho kugusaba ko mwakwifotozanya ni byiza ko wamushimira.
5 Igihe yakubwiraga ko agukunda
Iri jambo ndagukunda ni ijambo umuntu avuga yari amaze kukwigaho cyane bihagije kuburyo iyo umuntu akubwiye ko agukunda ni ikintu cyo guha agaciro ukaba wamushimira kugira ngo yumve ko uwo yakunze na we amwitayeho.
Mu gihe umukunzi wawe agukoreye ikintu runaka kitari kibi ni byiza ko umushimira kuko bituma yumva urukundo rwe yaguhaye rutabaye imfabusa.


text:
Mu karere ka Nyamasheke bamwe mu borozi bayobotse ubworozi bw’ibimasa bavuga ko ari bwo bwunguka, inka z’inyana ziragabanyuka cyane, ku buryo bamwe batangiye kugira impungenge ko zishobora gucika burundu.
Bamwe mu borozi n’abacuruzi b’inka bemeza ko ubworozi bw’inka z’umukamo buri mu marembera, kuko ngo kubona inka zibyara byatangiye kuba ikibazo, kuko benshi mu bafite ingufu zo korora badakozwa ibyo korora inyana.
Izi mpungenge zigaragazwa n’abaturage benshi, bavuga ko muri iki gihe ubworozi busigaye bwarabaye nk’ubucuruzi, aho umuntu atororera ubwinshi ahubwo yororera inyungu,kuko aka karere kakaba nta rwuri kagira ngo abaturage bororeremo inka zibyara izindi nyinshi.
Bamwe bakaba batanatinya kuvuga ko inka z’inyana zisigaye zigaragara cyane mu ngo ahanini ari iza Girinka kuko zo uyoroye atagomba kuzimya igicaniro, abandi benshi bamaze kwiyobokera ubworozi bw’ibimasa.
Bavuga kandi ko inyana zirushya korora no kubera uburyo bazororamo zigatinda kubyara kubera ko ngo batamenya igihe zarindiye ngo bazibangurire, ariko ibimasa byo ngo ntibibarushya kandi bigatanga ifumbire nk’inyana, bigatanga n’amafaranga atubutse mu gihe gito.
Igiteye impungenge kikaba ari uko n’abaha abandi amatungo ngo babaragirire nta we ucyemera kuragira inyana, yemera ikimasa bakazagabana amafaranga vuba aho gufata inyana ngo azamuziturire.
Habarurema wo mu mudugudu wa Mpishyi, akagari ka Mataba, umurenge wa Shangi, yagize ati “Impungenge zirahari ahubwo abashinzwe ubworozi mu mirenge no mu karere bakwiye kubikurikiranira hafi, kuko nk’iyo ugiye mu isoko ukagura inyana y’ibihumbi 250, undi akagura ikimasa cy’amafaranga nk’ayo, uwaguze ikimasa akakiragira mu mezi 6 gusa bashobora kumuha amafaranga ibihumbi 450 kandi yaramuhaye n’ifumbire.
Ni mu gihe uwaguze inyana ishobora kumara umwaka itarabyara kandi itararenga kuri ya mafaranga, tugahitamo kwiyororera ibimasa.”
Bamwe mu bacuruzi b’inka Imvaho Nshya yasanze mu isoko ry’inka rya Bumazi, nabo bagize bati “Nta gushidikanya ubworozi bw’inka muri aka karere bwatangiye gukendera kuko nko mu isoko nk’iri inyana aba ari nke cyane, abenshi bigurira ibimasa.
Ugasanga nta we ufite gahunda yo korora igihe kirekire, bose bafite iy’ubucuruzi kandi ntiwaba ufite abana biga ngo worore inyana uzabone amafaranga y’ishuri, bisaba ibimasa uzajya ugenda ugurisha ukayabona, ari yo mpamvu n’amata ahenda cyane.”
Ushinzwe ubworozi muri aka karere Sindayiheba Félix, we ariko si ko abibona, kuko avuga ko nubwo ibimasa bigenda birushaho kuba byinshi n’inyana zihari, cyane cyane izo muri gahunda ya Girinka.
Yemeza ariko na we ko mu borozi basanzwe inyana zigabanuka, akavuga ko batabuza umuntu korora inka ashaka, bapfa korora kimyamwuga, agasanga ubworozi butazakendera nk’uko babivuga.
Mukantwari Alvéra wo mu murenge wa Kagano mu karere ka Nyamasheke, ukorera imirimo y’ubudozi n’ububoshyi bw’imyenda n’imitako kuri site ya Rwesero ho mu karere ka Nyarugenge mu mujyi wa Kigali (...)
Bamwe mu bahinzi b’ibirayi mu murenge wa Bugeshi mu karere ka Rubavu, bavuga ko bahangayikishijwe n’ikibazo cy’isoko ry’umusaruro w’ibirayi ridahagije, kandi bejeje byinshi cyane. Aba bahinzi bavuga (...)
Ikigo cy’Igihugu gishinzwe kugenzura imikorere y’inzego zimwe z’imirimo ifitiye igihugu akamaro, RURA cyatangaje ibiciro bishya by’ibikomoka kuri peteroli biratangira kubahirizwa kuri uyu wa 4 (...)
Abatuye mu mirenge hafi ya yose igize ikibaya cya Bugarama bakomeje kuvuga ko izamuka ry’ibiciro by’ibiribwa rikabije, ndetse ubu rikaba rituma bamwe batabasha guhaha. Abaganiriye n’Imvaho Nshya (...)
Kayitesi Sophia, umuturage utuye mu mujyi wa Kigali ku Kicukiro, yabashije kwiteza imbere ahereye ku mafaranga y’u Rwanda 29,000 none ubu ageze ku rwego rwo kubaka mu mujyi wa Kigali inzu ijyanye (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
Nyagatare: Byageze ku gicamunsi cy’umunsi wa mbere imurikabikorwa ry’iminsi ibiri ry’abafatanyabikorwa (JAF) ritaratangira
Mu gihe hateganyijwe imurikabikorwa ry’iminsi ibiri kuri uyu wa 23 na 24 Gicurasi 2012, bigeze ku gicamunsi cy’umunsi wa mbere bakiri mu myiteguro kuko ubwo twahageraga mu ma saa tanu bari bakirimo More...
Nyamasheke: Imyiteguro yo kwibuka ku nshuro ya 18 iri kugenda neza.
Kuva ku itariki ya 7 Mata buri mwaka, mu gihugu hose hatangira iminsi ijana yo kwibuka inzirakarengane zazize jenoside yakorewe abatutsi mu 1994. Insanganyamatsiko y’uyu mwaka igira iti:â€KWIBUKA More...
Rwanda : Bamaze iminsi ibiri biga ku buryo ingengo y imari izakoreshwa mu mwaka wa 2012-2013
Abanyamabanga nshingwabikorwa b’uturere tugize Intara y’Uburengerazuba, umuyobozi ushinzwe igenamigambi mu karere, ushinzwe ubworozi ndetse n’ushinzwe ubuhinzi muri buri karere mu tugize Intara More...


text:
Uzura Umunezero n’Amashimwe None !
Ni byiza gushima Uwiteka, no kuririmbira izina ryawe ishimwe, Usumbabyose (Zaburi 92:1).
Abantu kenshi bakunda kuririmbira Imana no kuyihimbaza igihe banezerewe. Ibihe
nk’ibyo, biba byoroshye kwibuka akaririmbo ukakaririmba wizihiwe. Ariko si benshi baramenya guhimbaza no hagati mu ngorane. Imana ishaka ko uhora unezerewe, uko byaba biri kose. Waba uri mu bihe byagombye kuzana umunezero cyangwa utabirimo ntacyo bihinduraho, kuko umunezero nyakuri ari uwo mu mwuka.
Mu Befeso 5:18-20 haravuga hati: “Kandi ntimugasinde inzoga zirimo ubukubaganyi, ahubwo mwuzure Umwuka. Mubwirane Zaburi n’indirimbo n’ibihimbano by’Umwuka, muririmba mucurangira Umwami wacu mu mitima yanyu. Mujye mushima Imana Data wa twese kubw’ibintu byose, mubiyishimira mu Izina ry’Umwami wacu Yesu Kristo” Kuririmbira Imana ntibituruka ku buryo wumva umerewe; ahubwo utegerejweho kuyihimbaza ibihe byose. Rimwe, abana ba Isirayeli bari bacitse intege kubera ko
bagombaga kurwana n’ingabo zibaruta ubwinshi cyane. Nuko bakira
ubuhanuzi buvuye ku Mana bubabwira ngo be gutinya umwanzi wabo.
Umwami Yehoshafati aha amabwiriza ingabo ze, avuga ati: “Nimunyumve yemwe
Bayuda namwe abatuye i Yerusalemu, mwizere Uwiteka Imana yanyu mubone gukomezwa, mwizere n’abahanuzi bayo mubone kugubwa neza.” Amaze
guhumuriza abantu, ashyiraho abaririmbyi bo kugenda imbere y’ingabo
bahimbaza Uwiteka. Abatera guhimbaza Imana bimazeyo, batitaye ku
babarwanyaga. Ubwo bahimbazaga Imana, Imana yohereza igitero mu banzi
babo maze bose baricwa (2 Ngoma 20:14-22)
Imbaraga z’Imana zirahaguruka mu buzima bwawe iyo uhimbaza Imana n’umutima wawe wose, utitaye ku buryo ibintu byifashe. None uyu munsi, ntutangire ishimwe ryawe. Uramye Imana wivuyeyo, uyihimbarize ibyo yakoze byose mu buzima bwawe uyu mwaka. Reka guhimbaza kwawe kw’umwihariko gukurure ijuru. Ririmbira Imana unezerewe, uyishimire uburyo mu buntu n’icyubahiro cyinshi yakunyujije muri uyu mwaka ufite ubuzima bwiza, ubutsinzi, gutunganirwa no gutera imbere.
Isengesho
Data mwiza wo mu ijuru, nzakuramya ubuzima bwanjye bwose; nzaririmba ibisingizo by’Izina ryawe. Ni wowe mpamvu y’umunezero wanjye; ibyishimo byanjye biva kuri wowe. Reka indirimbo zanjye zo kuramya, guhimbaza no gushima zikugereho none nk’ibitambo bihumura neza, byemewe kandi bikunejeje, mu Izina rya Yesu. Amen.
Pastor Chris


text:
Urwego News | Amakuru | Ubuzima | Urwenya | Reba Video
Reba Video
Igitsina
Gukuna Nyuma yo Kubyara
Bigirumwami muri cya gitabo cye cyamamaye avuga ko umukobwa akuna akiri muto, ndetse agatangira kujya mu mihango yaragwije. Nukuvuga ko bikorwa n'abana bari hagati y'imyaka 10 na 14 cg se 15. Umugore wabyaye nta cyo yabona naho yakurura, kuko aba yaramaze gukomera. Naho kunyara n'abazungukazi baranyara iyo bahuye n'umugabo uzi kunyaza. Kunyara biva kuri bombi umugabo n'umugore, iyo bakundanye bihagije kandi umugabo akamutegura umwanya uhagije, ntahite amusimbukira kuri Rugongo, buhoro buhoro umugore atangira kujya anyara duke gahoro gahoro kugeza amenyereye akajya atungereza. Bisaba ko umugabo we yihangana bihagije ntahore amutuka ngo ntanyara. Bigera aho bikaza. Kumutoteza ngo ntanyara bituma yumva adakunzwe kandi nta cyo amaze arutwa n'abandi bagore agahorana umushiha. Ibyiza ni ukumufata uko ari ariko ugerageza no kumunyaza gahoro gahoro no kumwumvisha ko agushimishije. Imibonano mpuzabitsina yose kugira ngo igende neza bikenera urukundo rw'abashakanye. Ariko ibyo mukora byose, mubikore n'abo mwashakanye. Kugenda usweragura hirya no hino ngo urashaka abanyara birasenya ugasigara wicuza icyo washakaga, iyo ugize imana ntuzane kabutindi SIDA ngo aha ukurikiye umugore unyara, cyangwa se umugabo ukunyaza. Erura mubiganire n'uwo mwashakanye umubwire ibikuryohera abigukorere, ureke kujya kubishakisha hanze. Gusambana akenshi bigira ingaruka mbi k'ubikora!
Natekereje ku mpamvu mu Rwanda cyane cyane rwo hambere abagore bakunaga. Nasanze ari umuco mwiza cyane buri mukobwa wese yagombye kwitabira. Impamvu ni izi: Mu mihango y'abashakanye, abagabo hafi ya bose amaherezo barasohora bityo bakaryoherwa. Icyakora igishimisha umugabo kurusha ibindi, kigatuma yumva ari imfizi, ari umugabo koko, si uko asohora, ahubwo ni uko ageza umugore ku ndunduro, akamuhaza. Umugore wakunnye aryoherwa vuba, akareta vuba, bityo bikamushimisha, akarangiza vuba bigatuma akunda umugabo kurushaho. Umugabo nawe bituma yumva ari umugabo koko, ari imfizi bikamutera imbaraga zo gukorera urugo rwe. Umuhango wo gukuna ufasha abashakanye kwubaka ingo zikomeye, z'umutamenwa. Banyarwandakazi rero ntimuzacike ku muco karande. Nimushishikarire gukuna kubera ko ari ingira kamaro cyane.
Natekereje ku mpamvu mu Rwanda cyane cyane rwo hambere abagore bakunaga. Nasanze ari umuco mwiza cyane buri mukobwa wese yagombye kwitabira. Impamvu ni izi: Mu mihango y'abashakanye, abagabo hafi ya bose amaherezo barasohora bityo bakaryoherwa. Icyakora igishimisha umugabo kurusha ibindi, kigatuma yumva ari imfizi, ari umugabo koko, si uko asohora, ahubwo ni uko ageza umugore ku ndunduro, akamuhaza. Umugore wakunnye aryoherwa vuba, akareta vuba, bityo bikamushimisha, akarangiza vuba bigatuma akunda umugabo kurushaho. Umugabo nawe bituma yumva ari umugabo koko, ari imfizi bikamutera imbaraga zo gukorera urugo rwe. Umuhango wo gukuna ufasha abashakanye kwubaka ingo zikomeye, z'umutamenwa. Banyarwandakazi rero ntimuzacike ku muco karande. Nimushishikarire gukuna kubera ko ari ingira kamaro cyane.
No comments:
Subscribe to: Post Comments (Atom)


text:
Coopec-Dukire yatangiye ari nk’Ikigega cy’Ingoboka cy’Abakirisitu ba Paruwasi ya Biruyi muri Mushonyi babonye inyugu zigenda ziyongera muri 2009 bagihinduramo koperative.
Nyuma y’imyaka itatu gusa (2012) yahise ihomba ariko ubuyobozi bugakomeza kwizeza abaturage ko bazishyurizwa, nyamara ngo bikarangirira mu nama bakoranaga.
Benimana Ladislas wo mu Murenge wa Kigeyo wari ufitemo ibihumbi 18, agira ati “Njyewe nubwo nari mfitemo make (ibihumbi 18 kongeraho umugabane wa 5,000FRW), ikinababaje ni uko abayobozi b’inzego z’ibanze badukoresha inama bakatwizeza ko bazatwishyuriza ariko bigaherera aho.”
Naho Constantine Nikuze, wo mu Murenge wa Mushonyi, ati “Njye nari mfitemo ibihumbi 180 ariko birababaje kubona ayo mafaranga narayabuze kubera abahombeje koperative. Imyaka itanu irashize ubu twabuze umwanzuro twafata niba twayareka cyangwa twayategereza.”
Rukerikibaye Cyrille, wari Perezida w’Inama y’Ubutegetsi, avuga ko iyo koperative yahombejwe n’ubujura aho abari abakozi bayo bibye amafaranga asaga miliyoni 12 ndetse na bamwe mu banyamuryango bari bafite amadeni bakinangiye kwishyura.
Abibye izi miliyoni 12 uko ari batatu, bo ngo bashyikirijwe inkiko barakatirwa imyaka ibiri ndetse banategekwa kwishyura ariko barangije igifungp baza gutoroko ku buryo ntawe uzi aho baherereye.
Ayinkamiye Emerence, Umuyobozi w’Akarere ka Rutsiro, yizeza abo banyamuryango ko bitarenze ukwezi kwa Nzeri 2016, abafite amadeni y’iyo koperative bagomba kuba baramaze kuyishyuzwa maze abanyamuryango bagahabwa amafaranga yabo.
Yagize ati “Iki kibazo nyuma yo kucyumva twafashe umwanzuro y’uko bitarenze ukwezi kwa cyenda abafite amadeni bazaba barishyuye kuko ubu tugiye kubandikira tubasaba kwishyura abazinangira tuzabishyuza ku ngufu hafatiriwe imitungo yabo.”
Iyi koperative yari ifite abanyamuryango basaga ibihumbi bibiri, ifitiwe amadeni angina na miliyoni 19FRW yatanzwe nk’inguzanyo mu gihe abari barabikijemo bo bose hamwe bafitiwe umwenda wa miliyoni 15FRW.
Nubwo iyi koperative, yari imaze kugira umutungo mbumbe urenga miliyoni 40FRW bigaragara ko yatangijwe n’abakirisitu ba Paruwasi Gatorika ya Biruyi muri Rutsiro, uretse ubujyanama padiri wayiyoboraga yabahaye igitangira, ngo paruwasi ntiyinjiranga mu byo kugenzura umutungo wayo.


text:
Igisubizo:Wamaze kwemera Ko Yesu akubera umucunguzi wawe bwite? Kugirango wumve neza iki kibazo, ugomba mbere na mbere gusobanukirwa icyo amagambo "Yesu Kristo" "wawe bwite" "umucunguzi" avuga.
Yesu Kristo ni nde? Abantu benshi bazi Yesu Kristo ko ari umuntu mwiza, umwigisha mukuru, cyangwa se umuhanuzi woherejwe n'Imana.Ibyo byose tuvuze kuri Yesu nibyo pe, ariko ntibisobanura ku buryo bwuzuye uwo Yesu ari we mu by'ukuri. Bibiliya itubwira ko Yesu ari Imana yigize umuntu, Imana igaragara nk'umuntu (reba Yohani 1:1,14). Imana yaje ku isi kutwigisha, kutuvura, kudukosora, kutubabarira-kudupfira! Yesu ni Imana, umuremyi, Umwami utugenga. Urabyemera?
Umucunguzi bisobanura iki? Kuki dukeneye Umucunguzi?Bibiliya itubwira ko twese twacumuye; twese twakoze ikibi (Abanyaroma 3:10-18). Ingaruka z'icyo cyaha twakoze, ni uko twese Imana yaturakariye tukaba dukwiye guhannwa. Igihano nyacyo cyonyine ku byaha twakoreye Imana Uwiteka Uhoraho ni igihano gihoraho (Abanyaroma 6:23; Ibyahishuwe 20:11-15). Ngiyo impamvu dukeneye umucunguzi!
Yesu Kristo yaje ku isi kandi atubera igitambo. Urupfu rwa Yesu ni icyiru gihoraho cy'ibyaha byacu (2 Abanyakorinti 5:21). Yesu yapfuye kugira ngo yishyure umwenda w’ igihano cy'ibyaha byacu (Abanyaroma 5:8). Yesu yadutangiye ikiguzi ngo twebwe tutagira icyo twishyuzwa. Ukuzuka kwa Yesu mu bapfuye ni ikimenyetso cy'uko yatwishyuriye ku buryo bwuzuye igihano cy'ibyaha byacu. Niyo mpamvu Yesu ari we mucunguzi wenyine rukumbi (Yohani 14:6; Ibyakozwe n'Intumwa 4:12). Ufitiye icyizere Yesu ko ari we Mucunguzi wawe?
Yesu ni Umucunguzi "wawe bwite"? Abantu benshi bafata Ubukristo nk'aho ari ukujya mu rusengero gusa,bagakora imihango kandi hakagira bimwe mu byaha badakora. Ubwo si bwo Bukristo. Ubukristo nyabwo ni ukugirana umubano wihariye na Yesu Kristo. Kwemera ko Yesu akubera Umucunguzi wawe bwite bisobanura gushyira muri we ukwemera kwawe bwite hamwe n'icyizere cyose. Nta n'umwe ukizwa n'ukwemera kw'abandi. Nta n'umwe ubabarirwa abikesha ko hari ibikorwa yakoze. Inzira rukumbi yo gukizwa ni ukwemera ku giti cyawe Yesu ko ari umucunguzi wawe, kugira icyizere ko urupfu rwe ari icyiru cy'ibyaha byacu kandi ko izuka rye ari ingwate y’ubugingo buhoraho (Yohani 3:16). Mbese Yesu ku giti cye ni Umucunguzi wawe?
Niba ushaka kwemera Yesu ho Umucunguzi wawe bwite, bwira Imana amagambo akurikira. Umenye neza ko kuvuga iri sengesho cyangwa se irindi ryose sibyo bizakurokora. Icyizere cyonyine ugirira muri Kristo n'icyiru yagutangiye ku musaraba nicyo gishobora kugukiza ibyaha. Iri sengesho ritubere gusa inzira yo kugaragariza Imana ukwemera tuyifitiye no kuyishimira agakiza yaduhaye." Mana, nzi neza ko nagucumuye ho ko nkwiriye kandi guhannwa. Ariko Yesu Kristo yambereye igitambo ahannwa mu kigwi cyanjye none mbinyujije mu kwemera mufitiye ngirira ikigongwe.Nakiriye ingabire y'impuhwe zawe kandi icyizere cyanjye cyose ngishyize muri wowe ngo unyihere agakiza. Nemeye Yesu ko ambera Umucunguzi ku giti cyanjye! Shimirwa Mana kubera ingabire zawe uduha zitagira uko zisa n'impuhwe zawe! Amen!
Mbese wafashe icyemezo cyo kwiyegurira Kristo ubikuye ku byo umaze kwisomera hano? Niba ari uko, nyaboneka kanda ahakurikira handitse ngo "None nemeye Kristo"
Ikibazo: Bisobanura iki kwemera ko Yesu akubera umucunguzi wawe bwite?
Igisubizo:Wamaze kwemera Ko Yesu akubera umucunguzi wawe bwite? Kugirango wumve neza iki kibazo, ugomba mbere na mbere gusobanukirwa icyo amagambo "Yesu Kristo" "wawe bwite" "umucunguzi" avuga.


text:
Hari byinshi insina ya Kamaramasenge isaba ngo itange umusaruro
Kimwe mu bigomba kwitabwaho n’umuhinzi harimo kwicira insina igihe yafashe imaze kubyara, insina igomba kwicirwa mumurima. Imibyare y’umurengera igomba kugabanywa hagasigara imibyare 3 gusa. Ibi ngo ni ukugirango insina zidacuranwa urumuri, amazi n’imyunyu. Biba byiza iyo igitsinsi kimwe kiriho insina 3 arizo :nyina yazo ifite igitoki,umwana wayo wenda kwana n’akuzukuru(umubyare).Kugirango bigerweho umubyare 1 wonyine niwo ugomba kwemererwa gukura. Biba byiza gutoranya umubyare werekeye aho izuba rirasira kugirango ujye ukurura imirasire yo mu gitondo myinshi. Ibi aho bidakurikizwa ni aho kamaramasenge ziteye hahanamye. Ni ngombwa gushishoza mu gutoranya imibyare yo gukata n’uburyo ukatwa. Gukata umubyare bikorerwa ku munigo w’insina hagati ya cm 5-10 munsi y’ubutaka.
Mu byiza byo gukata cyangwa kwicira insina harimo ko umubare w’insina zera ibitoki ku gitsinsi kimwe udahinduka, ntizicuranwe urumuri, amazi ndetse n’imyunyu. Insina ntizitinda kwana kandi zana ibitoki binini kurushaho.
Hari uburyo 2 bwo kwicira insina ;zishobora kwicirwa ku murongo ugororotse cyangwa ku ruziga. Uburyo bw’uruziga bukaba aribwo bwiza cyane kuko insina zidakunda kuva mu cyobo zateweho n’imirongo zatereweho ikomeza kuba yayindi kandi igororotse naho ububanza insina zijya kure y’icyobo zaterewemo zikanata imirongo zatereweho kandi si byiza. Insina zigomba gushangururwa/gukaragirwa mu rutoki urwarirwo rwose no kuri kamara by’umwihariko. Bituma insina zigumana isuku kandi urumuri rukinjira mu rutoki neza.
Amashara akingiriza abana b’insina n’ibirere byumiye aho umutumba utereya biba indiri y’ibivumvuri byibasira insina. Amakoma menshi atuma umwuka utagera ku nsina kandi n’ubutaka bugahehera cyane. Ibyo bituma udukoko dutera indwara twororoka nk’izitwa Sigatoka hamwe n’indwara ituma umutumba ubora. Amakoma yose afite ibara ry’icyatsi ku gipimo cya 50% yagombye gucibwa akaba isaso uretse igihe Kamaramasenge ifite indwara ya Kirabiranya(BXW), Insina ishobora gukurwaho amakoma yigushije igihe zitarana kuko byagaragaye ku ngo ko ahanini insina yana amaseri akaza akurikije umubare w’amakoma ifite yana. Insina yakagombye kwana ifite hagati y’amakoma 6-9 ikagera igihe cyo gusarurwa isigaranye amakoma 4 kugirango igitoki gikure neza. Si byiza kumaraho amakoma yose kuko byatuma igitoki gikomera imburagihe.
Insina za Kamaramasenge ni byiza ko zisasirwa, zikabagarwa, gukurwaho imyanana n’ibindi
Insina igomba gusasirwa, iyo ushaka gusasira Kamaramasenge ufata ibyatsi ugatwikira ubutaka. Urugero rw’ibyo ukoresha usasira ni nk’ibikomoka ku rutoki nk’amashara, imitumba, ibisigazwa by’imyaka yeze, ibikenyeri, ibyatsi byo mu gishanga n’ibindi. Gusasira Kamaramasende bituma zikomeza gutanga umusaruro igihe kirekire.
Ibi bituma amazi acengera mu butaka neza kandi agatindamo, iyo saso iba ifumbire iyo itangiye kubora, bigatuma ubutaka buhorana amafu,ubushyuhe kandi ntibuhindagurike cyane. Bituma ubutaka buba bwiza, ntibugunduke vuba, ntibutwarwe n’isuri kandi bituma ibyatsi bitaba byinshi mu rutoki kuko bitabona urumuri ngo bikure.
Isaso igomba gushyirwa nibura kuri 30cm-60cm uvuye aho insina itereye. Insina za Kamaramasende zigomba kubagarirwa, zigakurwamo ibyatsi bibi
.
Ibi bishobora gukorwa uruhingira cyangwa n’intoki igihe hatarimo ibyatsi byinshi cyangwa rusasiye. Si byiza guhingira Kamaramasenge iyo irimo ibyatsi byinshi,iyo ubikoze wirinda kugeza isuka hasi kugira ngo udatema imizi cyangwa ukayikomeretsa. Umuhinzi agomba kurinda Kamaramasenge kugira inguri zanamye hanze. Ibi ni bibi kuko bituma insina iba idafite ingufu ikaba yaranduka mu buryo bworoshya cyangwa ikuma.Gusasira Kamaramasenge utegerereje isaso ku nsina bituma insina igira imizi myinshi kandi ikanakomera. Uburyo bwiza bwo kurinda insina ni ukuyitera mu myobo miremire igera kuri 80cm z’ubujyakuzimu. Ni byiza gukuraho umwanana ku gitoki kuko bituma igitoki gikura neza,kikagira amabere manini,kandi bikarinda indwara nk’igikongoro n’iyitwa kirabiranya(Bananas Xanthomonas Wilt,BXW) zikwirakwizwa n’udukoko tuza ku mwanana w’insina.
Umwana ugomba gucibwa nibura umaze kugira cm 15 uhereye ku iseri rya nyuma, ni ukuvuga nyuma y’iminsi 7 igitoki kimaze kubumbura.Mu ntoki zirimo kirabiranya umwanana ugomba gucibwa amabere yose akimara gusohoka. Gutega igitoki bituma insina itagwa igitoki kimaze kuremera,si ngombwa gutegereza ko igitoki cyenda kugwa. Ku buryo bw’umwihariko batega ibitoki iyo amapfa yateye insina zikaba zidafite ingufu, iyo zirwaye n’iyo hari imiyaga n’imvura y’amahindu.Iyi nkuru tukaba tuyikesha igitabo“Imfashanyigisho ku buhinzi bwa Kamaramasenge,Inanasi na Marakuja” igitabo cyasohotse muri Nyakanga 2009. Bahinzi rero nimuhinge mweze,mwiteze imbere mukurikiza inama mugirwa. Ubutaha tuzabagezaho amafumbire akenerwa mu gufumbira Kamaramasenge,uko isarurwa iyo yeze,uko ihunikwa n’ibindi.
Ni gute insina ya Kamaramasenge ifatwa kugirango itange umusaruro?
Shyiraho Igitekerezo!
Subscribe to: Post Comments (Atom)


text:
Kugira umubyibuho ukabije ntibyabuza umugore gusama ariko bishobora kugira ingaruka mbi ku buzima bw’umubyeyi n’umwana atwite.
Mu kubyirinda rero, impuguke mu buvuzi bw’abagore zisaba ko abo bagore bitabwaho by’umwihariko mu gihe bifuza gusama, bakagirwa inama, bagafashwa no kugabanya ibiro mbere yo gutwita.
Kugira ibiro byinshi byongera ibibazo byinshi mu gihe cyo gutwita nk’indwara ya diyabete igaragara mu gihe umuntu atwite (diabete gestationnel), umuvuduko ukabije w’amaraso, gukorwa nabi kw’ibice by’umubiri w’umwana uri mu nda (malformation fœtales), kubagwa n’ibindi, akaba ari yo mpamvu bakangurirwa kwiyitaho mbere yo gusama.
Nk’uko Doctissimo.com ikomeza ibitangaza, ngo icy’ingenzi ni ukumenya ubwoko bw’ibiryo ukurikiza, kandi ukiyitaho bihagije wifashishije n’abaganga babizobereyemo.
Ngo niba ari ngombwa ko umugore wese ushaka gusama abanza kujya kwa muganga kwisuzumisha ngo harebwe uko ubuzima bwe buhagaze, ni itegeko noneho ku mugore ufite umubyibuho ukabije. Isuzumwa ryakorwa n’umuganga rusange, cyangwa uwihariye ku buzima bw’abagore.
Mu gihe yagiye kwa muganga, azahabwa inama zo gukurikiza kugirango yirinde diabete, no kugirango atakaze ibiro mbere yo gusama. Apimirwa kandi umuvuduko w’amaraso, akagirwa n’inama zizamufasha kwirinda umuvuduko ukabije wayo mu gihe atwite.
Iki gihe kandi, kimufasha kumenya uburyo ubuzima bw’imyororokere ye buhagaze, kugirango amenye uko yakwirinda ibibazo yazagira mu gihe atwite.
Mu gihe umugore ufite umubyibuho ukabije yatwise, ikiza ngo ni uko yaharanira kutiyongeraho ibiro birenze birindwi mu mezi 9 yose.
Umubyibuho ukabije ugira ingaruka ku bagore batwite
Kugira umubyibuho ukabije ntibyabuza umugore gusama ariko bishobora kugira ingaruka mbi ku buzima bw’umubyeyi n’umwana atwite.


text:
Bamwe mu basizwe iheruheru n’ ibiza bagobotswe
Kuri uyu wa mbere, Akarere ka Nyarugenge kahaye ibikoresho by’ibanze imiryango mirongo itanu (50) yo mu Murenge wa Gitega yasenyewe n’imvura n’umuyaga mu mminsi ishize .
Akarere kageneye iyo miryango ibikoresho birimo amasafuriya, amasahani, ibikombe, ibiringiti, amasabune ndetse n’abagore bahabwa ibitenge.
Uwari uhagarariye Akarere, Sengiyumva Théogène ushinzwe imicungire y’ibiza, yashimiye abaturage bagaragaje umuco mwiza wo gucumbikira bagenzi babo bari basenyewe n’imvura n’umuyaga, ko (...)
Kuri uyu wa mbere, Akarere ka Nyarugenge kahaye ibikoresho by’ibanze imiryango mirongo itanu (50) yo mu Murenge wa Gitega yasenyewe n’imvura n’umuyaga mu mminsi ishize .
Akarere kageneye iyo miryango ibikoresho birimo amasafuriya, amasahani, ibikombe, ibiringiti, amasabune ndetse n’abagore bahabwa ibitenge.
Uwari uhagarariye Akarere, Sengiyumva Théogène ushinzwe imicungire y’ibiza, yashimiye abaturage bagaragaje umuco mwiza wo gucumbikira bagenzi babo bari basenyewe n’imvura n’umuyaga, ko bigaragaza indangagaciro z’Abanyarwanda mu bufatanye n’ubumwe mu kwikemurira ibibazo.
Yakomeje asaba aba baturage gutekereza impamvu basenyewe n’imvura n’umuyaga bakihutira kumva ko ari imiturire mibi iri ku isonga y’icyo kibazo, abasaba ko abatuye mu mazu bakodesha bayimukamo bakajya gukodesha ahandi; naho abatuye mu mazu yabo bakumva inama bagirwa zo gutura ahatabateza ibibazo.
Abaturage bashimye inkunga bahawe kandi batangaza ko inama bagirwa n’ubuyobozi bazagerageza kuzishyira mu bikorwa mu gushaka ahandi baba hadashyira ubuzima bwabo mu kaga. Ikindi ni uko ubwo aba baturage bahabwaga ibi bikoresho; harimo abari bamaze kwimuka aho bari batuye bakaba baragiye gutura ahandi.
Icyo gikorwa cyo gufasha imiryango yasenyewe n’imvura n’umuyaga giteganyijwe no mu Murenge wa Kimisagara, aho imiryango mirongo itanu nayo izahabwa ibyo bikoresho byatanzwe na Minisiteri y’imicungire y’ibiza no gucyura impunzi (MIDIMAR).
Ubuyobozi bw’Akarere ka Nyarugenge bukomeje gukangurira abaturage bamenyeshejwe ko batuye ahantu habi igihe icyo ari cyo cyose hashyira ubuzima bwabo mu kaga; ko bahimuka bakajya gutura ahari imiturire iboneye cyane cyane mu Midugudu.
Ibi bikoresho byafashishijwe abahuye n’ibiza, byabonetse ku bufatanye n’Umuryango wa Croix-Rouge y’u Rwanda.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Ruhumuriza Celestin, utuye mu mudugudu wa Rwanyamuhinda muri ako kagari, mu murenge wa Rurenge yibaza icyo ubuyobozi buteganya nyamara ubwo bayubakaga barizezwaga ko izahita itangira gukora. Kuva aho ryuzuriye muri 2012 ntiryigize rikora n’umunsi n’umwe.
Agira ati “Abaturage twubatse ‘Poste de Santé’ (ivuriro riciriritse) ariko imaze imyaka ine yuzuye, idatangira gukora. Njye nasabaga ko ba nyakubahwa babyeyi bacu ko yatangira gukora tukaruhuka kwivuza kure.”
Abaturage bavuga ko akagari kabo nta rindi vuriro kagira. Ibyo bituma bakora urugendo rw’amasaha abiri bajya kwivuriza ku kigo nderabuzima cya Kirwa cyangwa ku bitaro bya Kibungo.
Ibyo ngo birabagora bigatuma bamwe barembera mu rugo. Ababyeyi bagiye kubyara bo ngo nibo bahura n’ibibazo kuko babyarira mu nziza cyangwa mu rugo kuburyo bashobora kuhasiga ubuzima.
Aba baturage bahamya ko iryo vuriro begerejwe ritangiye gukora bakwivuza hafi ubuzima bwabo bukarusho kumera neza.
Nambaje Aphrodise, umuyobozi w’Akarere ka Ngoma avuga ko impamvu iryo vuriro ryatinze gutangira gukora bari bagishaka uburyo bunoze ryatangira gukoreramo.
Agira ati “Kimwe n’izindi ‘Poste de Santé’ esheshatu, twazikoreye ubuvugizi muri Minisiteri y’Ubuzima (MINISANTE) ngo iduhe ibikoresho zitangire ariko batubwira ko akarere ariko kagomba kubishaka.
Badusabye ko ariya mavuriro aciriritse ahabwa abikorera bakaba aribo bayacunga. Bihembere abakozi ariko bafitane amasezerano n’akarere.
Agira ati “Ubu dosiye z’amasezerano zo gusinya, zamaze gutegurwa, mu minsi mike turatanga amatangazo ahamagara gupiganwa.”
Poste de santé zimaze igihe zuzuye zidatangira zigiye guhabwa abikorera ni iya Nyaruvumu,Sakara,Ihanika ,Akagarama,Akabungo,Ntovi,Gitaraga.


text:
Iki kibazo bakigaragaje ubwo hizihizwaga Umunsi Mpuzamahanga wa mwarimu, tariki ya 5 Ukwakira 2016.
Umwe mu barimu yabwiye Minisitiri w’Uburezi ko “Hari abanyeshuri bize ibijyanye n’uburezi mu mashuri yisumbuye, bajya kwiga amashuri makuru mu ishuri ry’uburezi, barangije bahabwa impyamyabumenyi zifite amayobera.”
Yatanze urugero ku bize indimi muri kaminuza. Ati “Bahawe impamyabumenyi zanditseho ‘Primary teacher education’; iyo bigeze rero mu Turere tumwe na tumwe kubera ko bose batabyumva kimwe, ntabwo abo bantu bemererwa gupiganirwa akazi nk’abandi, niba ari ukwigisha indimi ntekereza ko badakwiye gukumirwa.”
Minisitiri w’Uburezi, Musafiri Papias Malimba, yavuze ko kuba bafite impamyabumenyi yo ku rwego runaka bidakuraho ko bafite ubuzobere bwo kwigisha incuke n’andi mashuri, kandi ko byakagombye kubatera ishema kuruta ipfunwe rishingiye ku mushahara.
Yagize ati “Ndagira ngo mbabwire ko abantu ku Isi bahembwa neza mu bihugu byateye imbere, ni abarimu bo mu mashuri y’incuke. Ushobora no gukora ubushakashatsi ukabona n’impamyabumenyi y’ikirenga (PHD) ugakomeza kwita ku bana, ibyo ni byo biba bikenewe mu mwuga. "
Ikibazo gihari gifitwe na benshi, turacyafata ’diplôme’ nk’ikintu cyo gushingiraho umushahara, aha niho hari ikibazo. Nidushobora kumva ko ’diplôme’ atari yo ishingirwaho mu gushyiraho umushahara, ndakubwira n’aho uzaminuza, nta pfunwe bizagutera ahubwo bizagutera ishema kurushaho[...] ariko ibiteganywa bizajya ahagaragara vuba , bizagenda bidufasha gukemura ibyo bibazo buhoro buhoro.”
Yakomeje avuga ko ntacyo Leta idakora ngo imibereho ya mwarimu irusheho kuba myiza, abasaba gushyira imbaraga mu kwihugura kuko ngo kwiga ari uguhozaho.
Abiga uburezi mu mashuri makuru na kaminuza, bakunda kugaragaza imbogamizi zinyuranye bahura na zo iyo bageze mu kazi, nk’aho abakomeje amasomo ya kaminuza bari basanzwe bigisha bavuga ko iyo bayarangije bakomeza guhemberwa impamyabumenyi z’amashuri yisumbuye kandi baramaze kubona izo ku rwego rwa kaminuza.
Ibyo kandi byiyongera ku kibazo bamaze igihe kinini bagaragaza cy’umushahara bavuga ko ari muto, ku buryo utajyanye n’aho imibereho mu Rwanda igeze.


text:
Banki zikorera mu karere ka Gicumbi zigiye kuvugurura imikoranire na Hanga Umurimo
Mu rwego rwo kureba uko abibumbiye muri HANGA UMURIMO mu Karere ka Gicumbi barushaho kugira imikoranire myiza n’ amabanki kuri uyu wa Kabiri tariki ya 05 Werurwe 2013 mu cyumba cy’ Inama cy’ Akarere ka Gicumbi habereye inama yahuzaga ba Rwiyemezamirimo bagize Hanga Umurimo ndetse n’ abayobozi b’ amabanki akorera muri aka karere biga kuvugurura imikoranire hagati yabo. Uhagarariye hanga umurimo muri MINECOFIN, Albert Bizimana yatangarije... Read More


text:
Iburasirazuba: Abibumbiye mu makoperative barasabwa kuyacunga neza
Abaturage b’Intara y’Iburasirazuba bibumbiye mu makoperative barasabwa kuyacunga neza ndetse amakoperative yo kubitsa no kuguriza “Umurenge SACCO” agasabwa kunoza imitangire y’inguzanyo kugira ngo amafaranga y’abaturage atazahomba, bishingiye ko hari abantu bamaze kugaragara batishyura inguzanyo batse muri za SACCO.
Umuyobozi Mukuru w’Ikigo cy’Igihugu gishinzwe Amakoperative, Mugabo Damien, avuga ko gutinda kwishyura inguzanyo biba byatewe n’uko umushinga w’uwahawe inguzanyo uba wizwe nabi cyangwa se ngo ugasanga mu gutanga inguzanyo harabayeho amarangamutima.
Izo ngorane ngo zishobora gutuma umuntu atishyura neza inguzanyo yatse, byaba bimuturutseho cyangwa se atabigambiriye kuko umushinga we uba udatunganye.
Ikibazo cy’ubukererwe bwo kwishyura inguzanyo zakwa muri za SACCO ngo kimaze gutera inkeke kuko nko mu Ntara y’Iburasirazuba, hari aho bimaze kugera ku gipimo cya 12% mu gihe ubukerererwe bwemerwa na Banki Nkuru y’Igihugu ari 5%.
Muri rusange, ngo iyo koperative zicunzwe neza zitanga umusaruro kandi zikagira impinduka mu mibereho y’abanyamuryango bazo.
Rwamwaga Jean Damascene, ukuriye Koperative y’Abahinzi b’umuceri ba Ntende, ikorera mu turere twa Gatsibo na Kayonza, ikaba inaherutse kubona igihembo cya mbere ku rwego rw’igihugu nka koperative ikora neza, avuga ko koperative ifasha abantu kuva mu bukene kuko ngo iyo abantu bibumbiye hamwe bakora byinshi byiza kandi umunyamuryango akabasha kugera ku ntera atari kwigezaho ari wenyine.
Rwamwaga avuga ko koperative yabo yabashije kwiyubaka ku buryo ifasha abaturage kubona inka, kubahuza na banki ikababera umwishingizi, gutangira umusanzu w’ubwisungane mu buvuzi abanyamuryango ndetse ngo harimo bamwe babashije kwiyubakira amazu bashingiye ku mafaranga bakuramo naho abandi barimo kurangiza kwiga kaminuza binyuze mu kigega cy’inguzanyo cyashyizweho n’iyi koperative.
Guverineri w’Intara y’Iburasirazuba, Uwamariya Odette, asaba abanyamuryango bagize amakoperative kumva ko batahiriza umugozi umwe wo kugana ku iterambere, bityo ngo bakaba basabwa ko umwanya wabo wawushyira mu micungire y’amakoperative yabo kugira ngo bazamukire rimwe kandi nihaba n’ibibazo bafatanye kubikemura.
Mu nama iherutse guhuza Ikigo cy’Igihugu gishinzwe Amakoperative (RCA) n’Abahagarariye amakoperative yo mu Ntara y’Iburasirazuba, tariki ya 19/09/2014, Guverineri w’Intara y’Iburasirazuba yahamije ko koperative ari umusingi ukomeye wo kuvana abaturage munsi y’umurongo w’ubukene, ariko byose bigasaba ubufatanye kugira ngo bigerweho.


text:
eeeh ibi biratangaje pe,nonese buryo bajya batura Nyampinga uhiga abandi mubugome no mumico mibi,mumbwire pe?narinziko bagendera kubwiza ,imico myiza n,ubuhanga
ababababah .
umusore USA gutya yamwishe ate??
mujye muduha amakuru yuzuye plz !!
uyumusore yamwi chishi jiki yamurashe yamuroze ? uwomuko bwanumugome pe
uyumukobwa numugome pe abasore barabuze none Reba umuhungu yishe ukuntu aripfura ndababaye
uyumukobwa numugome pe abasore barabuze none Reba umuhungu yishe ukuntu aripfura ndababaye
uyumukobwa numugome pe abasore barabuze none Reba umuhungu yishe ukuntu aripfura ndababaye
NONESE KO MUVUGA INKURU IBICE,KOMUTATUBWIRA UKO BYAGENZE KUGIRANGO AMWICE?BAPFUYIKI YABIGENJE ATE? ESE YARAMURASHE YARAMUROZE YAMUTEYICYUMA.....MUKURIKIRANE IYO NKURU MUTUBWIRE
Yishe umusore mwiza gusa.


text:
Yesu aravuga: [Luka10, 20-21:ariko ntimwishimire yuko abadayimoni babumvira, ahubwo mwishimire yuko amazina yanyu yanditswe mu ijuru.... Ndagushima Data... kuko ibyo wabihishe abanyabwenge n’abahanga, ukabimenyesha abana bato]
Yesu ati ntuhange amaso impano iyo ariyo yose waba ufite ngo itume uremera ukibagirwa igifite agaciro ubu ndetse na nyuma y’ubu buzima: kwandikwa mu ijuru, kugira iherezo ryiza. Ntacyo ufite utahawe (cash, ibyubahiro, urubyaro, uburanga, amashuri...) ariko ibi byose bizagira iherezo! Abantu twiruka inyuma y’ubutunzi, uramenye utazibona nk’umunyabwenge urenze abandi, umutunzi wagezeyo kuko ijambo ritubwiye ko abazasobanukirwa iby’ijuru ari abemera guca bugufi, abafite umutima w’abana bato! Wiyoroshye utaziremereza ukibuza ijuru, Mana utugenderere, Amina. Ivan T


text:
Ubuyobozi bw’intara ya Kigali ngari bufatanyije n’umugi wa Kabuga kuwa kane bwazindukiye mu gikorwa cyo gutabara abaturage bo muri uwo mujyi basizwe iheruheru n’imvura idasanzwe ivanze n’umuyaga yahitanye amazu ibisenge by’amazu cyane cyane mu mudugudu w’umurenge wa Masaka.
Nk’uko byatangajwe n’umuhuzabikorwa w’umurenge wa Masaka Madamu Tasiyana Mukangamije, mu mudugudu wa Masaka wonyine amazu arenga 130 yatakaje ibisenge byayo. Andi nayo akaba yarasigaye ajegajega.
Abaturage b’uwo murenge kuwa kane bari bazindukiye ku biro by’umurenge baherekejwe na ba nyumbakumi babo, bagiye kwiyandikisha no gusobanura uko ikibazo cyabo kimeze, kugira ngo bashobore gufashwa. Ubuyobozi bw’umurenge bwari bwashyikirijwe amabati yo gufasha abafite amazu yatakaje ibisenge byayo burundu. Ayo mabati ariko akaba atari ahagije ugereranyije n’abayakeneye nk’uko umuhuzabikorwa w’umurenge yabivuze.
Uumunyamabanga nshingwabikorwa w’intara ya Kigali Ngari Justus Kangwage, akaba avuga ko koko inkunga bafite idahagije abafite ibibazo bose, ariko ngo bakaba bagikomeza kwiyambaza abaterankunga. Umuryango utabara imbabare w’u Rwanda nawo ukaba wari umaze gutanga amahema ndetse n’imodoka zo gutunda ibiti byo gusakara ayo mazu yasenyutse.
Mu gushaka kumenya impamvu uwo muyaga wahitanye amazu angana kuriya, umunyamabanga nshingwabikorwa w’intara asobanura ko asanga amazu yubakwa k’uburyo adakomera, ariko no ku kibazo cy’ibidukikije ngo ntabwo abaturage bitabira gutera ibiti iruhande rw’amazu yabo. Ngo amazu yari akikijwe n’ibiti cyangwa urutoki ntacyo yabaye. Ubu cyakora ngo bakaba bafite umugambi wo gutera ibikti haba iruhande rw’amazu ndetse no ku mihanda.
Ku kibazo cyo kubaka amazu y’imidugudu nabi, ngo uretse abaturage bashoboye kwigondagondera utuzu duhwanye n’ubushobozi bwabo, ngo n’amazu yubatswe n’imiryango nterankunga mu midugudu, ntabwo yigeze agaragaza ingufu kurusha ayandi. Abantu bakemeza ko amafaranga yo kubaka iyo midigudu yanyerejwe bityo akubakwa nabi. Cyakora kugeza ubu nta n’umwe urahanirwa iryo nyerezwa.
Abakurikiranira ahafi ikibazo cy’imigwire y’imvura mu Rwanda bakaba bemeza ko ibihe byahindute, bikaba bigora n’abaturage kumenya ibihe by’ihinga nk’uko byari bisanzwe bizwi.


text:
Uwo muryango wari ufite abana batanu watewe n’abantu bataramenyekana mu ma saa cyenda z’ijoro ryakeye.
Umunyamabanga Nshingwabikorwa w’akagari ka Munanira Nyiranzamurambaho Marie Goretti yavuze ko abateye urwo rugo babanje kwica inzugi zo mu nzu, umugabo akajya kureba ibibaye agahura n’abari baje kumwica bagatangira kugundagurana.
Nyuma bakomeje bamukurura bashaka kumujyana hanze ahareba ku ruzi rwa Nyabarongo , dore ko uwo muryango uturanye narwo aho rutandukanya uturere twa Ruhango na Karongi.
Baje kumwicira mu irebe ry’umuryango bamutemye, umugore we Uwimbabazi yumvise bikomeye aca mu idirishya arahunga. Ageze hanze uwari uhasigaye yahise avuga ngo araducitse nimumwice, baramwirukanka bashaka kumwica.
Nyiranzamurambaho ati “ Bamukubise umuhoro ufata intsina bituma akomeza kwiruka agira n’Imana itoroshi bari bafite igwa hasi bakomeza kuyishaka, bituma abacika.”
Uwimbabazi yahungiye bucece ku rugo rw’abaturanyi be ba hafi ruri mu ntera isaga kirometero n’igice, ababwira ibibaye bamufasha kuvuza induru maze abaturage baratabara.
Abatabaye bageze mu rugo rwa Hitimana basanga asigayemo akuka gace, abapfira mu maso bahita bajyana umugore we ku kigo nderabuzima cya Munanira ariko kuko yari yakomeretse bamutemye ndetse yanavunitse, bamwohereza ku bitaro bya Gitwe, aho akirimo kuvurirwa.
Mu gihe Hitimana yagundagurana n’abari baje kumwica, umwana wabo w’imfura w’imyaka 13 y’amavuko yahamagaye nyina amubwira ngo watabaye Papa, azi ko akiri mu nzu, agiye kureba ibyabaye bamukubita inkoni ngo nasubire mu nzu.
Uwo muyobozi yavuze ko polisi n’izindi nzego z’umutekano zageze muri urwo rugo zitangira gukora iperereza.
Abaturanye na Hitimana bavuze ko nta kibazo bari bazi yagiranaga n’abantu. Bavuze ko aherutse guhohoterwa n’abantu bakomoka mu karere ka Karongi bamwibiye ibikoresho yifashishaga mu kazi ke ko kubaza. Abo bantu ngo barazwi ndetse n’ibyo bikoresho yibe byarafatiriwe.
Umunyamabanga nshingwabikorwa w’akagari ka Munanira yavuze ko abateye urwo rugo bari bagamije kwica uwo mugabo, kuko ngo batigeze bareba imitungo yari afite irimo inka ebyiri n’igare ryari hafi y’aho bamwiciye, ahubwo bamaze kumwica bagatwara igikapu cyarimo imyenda na telefoni y’umugore.
Yasabye kandi abaturage gutangira amakuru ku gihe ku cyo babonye gishobora guhungabanya umutekano, no kubahiriza gahunda za leta batura ahatari mu manegeka, ahubwo bakajya ahagenwe, kuko ngo uwo muryango washobora gutabarwa iyo uba uturanye n’abandi, ariko ngo wari kure yabo, aho wahagarara ugatera ibuye muri Nyabarongo.
Ubuyobozi bw’akarere ka Ruhango bwateguye inama muri ako gace, iza kuba uyu munsi ku gicamunsi.
Mu karere ka Ruhango hamaze iminsi havugwa ubwicanyi butandukanye burimo umuryango w’abantu batandatu wigeze kwicwa mu Murenge wa Byimana, umunyeshuri washe akanatwikwa, n’abandi batandukanye.


text:
Tableau ni imbaho ziba
ziriho amasusho afite ubusobanuro ku buryo iyo izo mbaho zitatse ku
rukuta rusa neza kandi ubutumwa bwayo mashusho bukabonwa neza
n’abitegereza ayo mashusho.
Abanyabugeni bakora amashusho afite byinshi avuga kandi yigisha,
Nko kuri iyi tableau iri ku ifoto iriho ibibindi bisuka amazi kandi tuzi uko amazi ari ingirakamaro ku buzima bwa muntu ku buryo urebye iyi tableau ushobora guhita uhindura ibitekerezo byawe ukibaza ku kamaro k’amazi, uko wayafata neza ndetse bigahuzwa n’ubuzima kuko aya mazi ari kumeneka hasi ntiwakongera ngo uyatoragure ,bikaba byaguha isomo ryo gufata neza ubuzima.
Ni byiza gushira tableau ku rukuta ahantu yisanzuye ku buryo uyireba aruhuka kandi akabasha gusobanukirwa n’ubutumwa umunyabugeni wakoze tableau yashakaga gutanga.
Byaba byiza kurushaho urukuta rufite irangi ry’umweru cyangwa andi mabara yose akeye ku buryo ya shusho irushaho kugaragara neza.
Iyi tableau ushobora kuyitegura mu ruganiriro iwawe cyangwa se n’ahandi hantu hahurira abantu benshi mu masale y’inama n’ahandi.
Gutaka urukuta ukoresheje tableau
Tableau ni imbaho ziba
ziriho amasusho afite ubusobanuro ku buryo iyo izo mbaho zitatse ku
rukuta rusa neza kandi ubutumwa bwayo mashusho bukabonwa neza
n’abitegereza ayo mashusho.
Labels: gutaka inzu


text:
Nyagatare: Byageze ku gicamunsi cy’umunsi wa mbere imurikabikorwa ry’iminsi ibiri ry’abafatanyabikorwa (JAF) ritaratangira
Mu gihe hateganyijwe imurikabikorwa ry’iminsi ibiri kuri uyu wa 23 na 24 Gicurasi 2012, bigeze ku gicamunsi cy’umunsi wa mbere bakiri mu myiteguro kuko ubwo twahageraga mu ma saa tanu bari bakirimo More...
Gisagara: Umunsi w’umuganda ni n’umunsi nyunguranabitekerezo
Minisitiri w’umutekano Bwana Mussa Fazil HARERIMANA yibukije abatuye umurenge wa Ndora akarere ka Gisagara ko umunsi w’umuganda atari uwo ibikorwa by’amaboko gusa ko ahubwo ari n’umunsi More...
Guverineri Munyentwari asanga iyo abagore banezerewe n’abagabo baboneraho bakishima
Ubwo tariki 8 Werurwe 2012 Guverneri w’Intara y’amajyepfo Alphonse Munyentwari yifatanyaga n’abaturage bo mu murenge wa Musange mu karere ka Nyamagabe mu biroro byo kwizihiza umunsi mpuzamahanga More...
Kuba umunsi w’intwari wizihirijwe mu midugudu hari icyo bivuze ku baturage
Ntibyari bisanzwe ko umunsi w’intwari wizihirizwa mu Midugudu hirya no hino rwagati mu baturage. Kuba rero uyu munsi w’intwari wo mu mwaka wa 2012 wizihirijwe mu midugudu ngo hari icyo bivuze kuri More...


text:
Muhanga: Abacuruzi basanga kwitabira Itorero ry’Igihugu bidakwiye kuba itegeko
Mu rwego rwo kwitabira itorero ry’abikorera, abakorera mu Karere ka Muhanga basabwe gutanga amafaranga ibihumbi 25 kugira ngo ibikorwa byaryo bizagende neza, ndetse basabwa kozaritabira bose, nyamara abikorera baho bo baravuga ko batishimiye uburyo bakwamo amafaranga ndetse no kwitabika ngo byagombye kuba ubushake.
Abikorera bo mu Karere ka Muhanga baganiriye na IGIHE baravuga ko cyari igihe cyiza cyo gukurikirana iri torero, ariko ko uburyo byateguwemo butabanyuze harimo gucibwa (...)
Mu rwego rwo kwitabira itorero ry’abikorera, abakorera mu Karere ka Muhanga basabwe gutanga amafaranga ibihumbi 25 kugira ngo ibikorwa byaryo bizagende neza, ndetse basabwa kozaritabira bose, nyamara abikorera baho bo baravuga ko batishimiye uburyo bakwamo amafaranga ndetse no kwitabika ngo byagombye kuba ubushake.
Abikorera bo mu Karere ka Muhanga baganiriye na IGIHE baravuga ko cyari igihe cyiza cyo gukurikirana iri torero, ariko ko uburyo byateguwemo butabanyuze harimo gucibwa amafaranga menshi no kubwirwa ko hazajyayo abashaka ariko bakaba bumva ko ari bose bazarijyamo.
Ku bwabo ngo bumva ibintu byagombye gukorwa ku bwumvikane, atari itegeko kuko ukora ibyo atagishijweho inama atishimiye abikora nabi ugasanga nta musaruro byatanze.
Ikindi ngo nuko bumvise ko utazitabira iri torero azakubirwa ibihano kabiri agatanga ibihumbi 50 aho gutanga 25.
Ku bijyanye no gukorera i Nkumba ngo bumva ari kure, kuko ngo hari ibikorwa byabo byakwangirika muri icyo gihe kandi ngo niyo biba hafi byari kugabanya mafaranga baciwe.
Umuyobozi w’Urugaga rw’Abikorera mu Karere ka Muhanga Habimana Silas asubiza ibi bibazo yavuze ko i Nkumba ariho heza hujuje ibyangombwa, kuko hasanzwe hanakorerwa n’inzego zitandukanye mu Rwanda. Ku bindi bibazo bitandukanye ngo abadashaka kubyumva ni bake basanzwe barananiranye muri gahunda z’uru rugaga.
Uretse inyigisho zijyanye n’itorero ziritangirwamo abikorera bazahugurwa n’ibigo bitandukanye birimo RRA na Banki Nkuru y’Igihugu. Iri torero rikazatangira ku itariki ya 26 Kanama 2012 rigasozwa ku ya 3 Nzeri 2012.
Mu itorero ry’Igihugu abikorera bazigiramo indangagaciro na kirazira biranga Umunyarwanda mwiza, muri aya masomo kandi haziyongeraho ajyanye no kwitorera azabafasha kunoza umwuga wabo neza.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Niyo waba ushobora ibintu byose bibaho, ntiwashobora kuba nka mugenzi wawe. Ntuzagwe mu mutego wo gushaka kubaho nk’undi muntu.
Hari agatekerezo k’umugabo washatse umugore; umugore amutekera inkoko. Umugabo ayiriyeho ahita amubwira ati, “Mama wanjye we ateka inkoko neza, kurenza uko iyi itetse.” Umugore na we yahise amusubiza ati, “Ngaho genda umubwire aze agutekere indi.”
Niba ushaka ko abo mubana bakora neza, jya ubabwira icyiza ubabonaho. Ntukabagereranye n’abandi wigeze kubana nabo mu buzima. Ibitari ibi, bisenya umubano.
Umwanditsi wa Zaburi yavuze ku muntu uhiriwe agira ati, “ Uwo azahwana n’igiti cyatewe hafi y’umugezi, cyera imbuto zacyo igihe cyacyo…” Zaburi 1:3.
Umuhinzi mwiza aba asobanukiwe neza ibi bintu bitatu bikurikira:
- Igiti k’imyembe kibereyeho kwera imyembe gusa.
- Igiti cy’imyembe kigira igihe runaka cyera imyembe.
- Ni ikosa gusoroma umyembe yawe itarera.
Mu gitabo cy’Abefeso 1:12, Pawulo yagize ati, “…tube abo gushimisha ubwiza bwayo, twebwe abiringiye Kristo uhereye kera.”
Iyo wasobanukiwe uwo uri we ndetse n’icyo waremewe, bituma ubaho ubuzima bushima. Kuba uwo uri we, bihesha Imana icyubahiro. Jya usenga Imana uyishimira uwo yakugize; ntukararikire cyangwa ngo ubabazwe n’uko utameze nka runaka.


text:
Urugendo rw’Umukristo: Eliya na Elisa(Igice cya 1) Pasteur Desire Habyarimana
Tugiye kurebera hamwe urugendo rw’ Umukristo twifashishije inkuru y’ urugendo rwa Eliya na Elisa
(2 Abami 2 :1-9) Rambura Bibiliya yawe usome aya magambo.
1. Eliya na Elisa bahagurukanye i Gilugari:
Bibiliya ivuga ko Abisirayeri bageze i Gilugari Imana yategetse ko abantu bongera gukebwa ubwa 2, kuko hari abantu bari baravukiye mu nzira batazi ibyo gukebwa. Muzi yuko gukebwa ari UGUKIZWA. Paulo yavuze ngo gukebwa kugira icyo kumara iyo umuntu akebwe mu mutima.
Na n’ubu mu itorero dufite abantu mu ngeri zose baje batazi ibyo gukizwa. Wari uzi ko umuntu aza akigira umubatizo adakijijwe, akarinda abatizwa atarakizwa, akajya ku meza y’Umwami atarakizwa, akajya muri korali atarakizwa, akaba umudiyakoni atarakizwa, ejo akazaba na Pasteur atarakizwa? Birashoboka rwose! Nk’uko hari abavukiye mu nzira batazi ibyo gukebwa, ni ko dufite abantu mu nsengero batarakizwa. Kandi ntibitangiye ubu, na Yesu yabwiye abigishwa ngo muraboneye ariko si mwese (kuko harimo Yuda ari bumugambanire, harimo na Petro ari bumwihakane na Toma yizera bitinze).
Iyo usomye umugani w’abakobwa 10 dusanga muri Matayo 25, usanga Yesu icyo yavugaga ari uko bamwe bazaba ari abageni by’ukuri abandi ari abaherekeza. Ariko nkwifurije kuba umugeni wa Kristo Yesu, ntuzabe umuherekeza kuko byaba bibabaje.
None se abo dufite bose niba barakebwe (barakijijwe), intambara dufite zivahe? Yakobo 4:1. Intambara ziva mu birwanira mu ngingo zacu zitarakebwa (zitarakizwa). Nagira ngo mbabwire ko hari umuririmbyi waririmbye ngo «Mpisemo guhora nkizwa, nkashirwa mu gakiza k’Imana. Sinzava mu gakiza ke!»
Yohana yavuze ko «Agakiza ari ukubabarirwa ibyaha» Luka 1:77. Yesu yatangiye avuga kimwe na Yohana, ati «Mwihane kuko ubwami bw’Imana buri hafi ». Impamvu yo gukizwa (gukebwa) ni uko ubwami bwo mu ijuru buri hafi. Agakiza kacu gashingiye ku bwami bw’Imana, usibye ko hari abandi agakiza kabo gashingiye ku butunzi, imigisha… Nyamara si ibyo bibanza ahubwo habanza ubwami ibindi ni inyongera. Yesu yaravuze ati « Ahubwo mubanze mushake ubwami bw’Imana no gukiranuka kwayo, ni bwo ibyo byose muzabyongerwa» (Matayo 6 :33).
Ni ukuri tuzabona byinshi, ariko ntibikwiriye kuba ibya mbere ahubwo Yesu ari We ukwiriye kuba uwa mbere muri byose. Bene Data, gukebwa ni ibya buri munsi kuko mu Byahishuwe 22 :14 havuga ngo « Hahirwa abamesa ibishura mu maraso y’Umwana w’intama, ni bo bazemererwa kwinjira mu rurembo Siyoni.» Ikibazo si ibitwanduza, ikibazo ni ukutamesa kandi wanduye. Amaraso ya Yesu abereyeho kutweza. Abatarakebwa na rimwe, namwe ubwami bw’Imana ni ubwanyu nimwemera gukizwa mukavuka ubwa kabiri, mukwabyarwa n’amaraso ya Kristo Yesu. Gilugari bisobanura gukebwa (gukizwa).
Ubutaha tuzareba igice cya 2 aho bakomereje i Beteli nicyo bisobanuye ntimuzacikwe...